**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ.**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 14 Μαρτίου 2019, ημέρα Πέμπτη και ώρα 11.20΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Οικονομίας και Ανάπτυξης «Εναρμόνιση της ελληνικής νομοθεσίας με την Οδηγία (ΕΕ) 2016/943 του Ευρωπαϊκού Κοινοβουλίου και του Συμβουλίου της 8ης Ιουνίου 2016 σχετικά με την προστασία της τεχνογνωσίας και των επιχειρηματικών πληροφοριών που δεν έχουν αποκαλυφθεί (εμπορικό απόρρητο) από την παράνομη απόκτηση, χρήση και αποκάλυψή τους (EEL 157 της 15.06.2016). Μέτρα για την επιτάχυνση του έργου του Υπουργείου Οικονομίας και Ανάπτυξης και άλλες διατάξεις.».

  Στη συνεδρίαση παρέστησαν ο Αντιπρόεδρος της Κυβέρνησης και Υπουργός Οικονομίας και Ανάπτυξης κ. Ιωάννης Δραγασάκης, ο Αναπληρωτής Υπουργός Οικονομίας και Ανάπτυξης κ. Αστέριος Πιτσιόρλας, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αποστόλου Ευάγγελος, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Θεοφύλακτος Ιωάννης, Βαρδάκης Σωτήρης, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Κουρουμπλής Παναγιώτης, Μπαλωμενάκης Αντώνιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σηφάκης Ιωάννης, Σιμορέλης Χρήστος, Συρμαλένιος Νικόλαος, Τζάκρη Θεοδώρα, Τσιρώνης Ιωάννης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Μπουκώρος Χρήστος, Μπούρας Αθανάσιος, Παναγιωτόπουλος Νικόλαος, Στύλιος Γεώργιος, Κεγκέρογλου Βασίλης, Καρράς Γεώργιος-Δημήτριος, Κουτσούκος Ιωάννης, Τζελέπης Μιχαήλ, Σαχινίδης Ιωάννης, Βαρδαλής Αθανάσιος, Στεργίου Κωνσταντίνος, Μωραΐτης Νικόλαος, Αμυράς Γεώργιος, Κατσίκης Κωνσταντίνος, Λαζαρίδης Γιώργος και Μίχος Νικόλαος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Καλημέρα σας, κυρίες και κύριοι βουλευτές. Συνεδριάζει η Διαρκής Επιτροπή Παραγωγής και Εμπορίου με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομίας και Ανάπτυξης «Εναρμόνιση της ελληνικής νομοθεσίας με την Οδηγία (ΕΕ) 2016/943 του Ευρωπαϊκού Κοινοβουλίου και του Συμβουλίου της 8ης Ιουνίου 2016 σχετικά με την προστασία της τεχνογνωσίας και των επιχειρηματικών πληροφοριών που δεν έχουν αποκαλυφθεί (εμπορικό απόρρητο) από την παράνομη απόκτηση, χρήση και αποκάλυψή τους (EEL 157 της 15.06.2016). Μέτρα για την επιτάχυνση του έργου του Υπουργείου Οικονομίας και Ανάπτυξης και άλλες διατάξεις.».

Το νομοσχέδιο θα συζητηθεί με την κανονική διαδικασία. Υπάρχει μια πρόταση για τις συνεδριάσεις. Σήμερα έχουμε την πρώτη συνεδρίαση, την Τετάρτη στις 12.00΄μ.μ., η δεύτερη συνεδρίαση με την ακρόαση των εξωκοινοβουλευτικών προσώπων, την Πέμπτη 10.00΄ π.μ. η κατ’ άρθρον συνεδρίαση και η β΄ ανάγνωση θα πάει τη μεθεπόμενη εβδομάδα, αλλά δεν μπορώ από τώρα να σας πω την ημέρα.

Τώρα, οι Εισηγητές και οι Ειδικοί Αγορητές θα παρακαλούσα να προτείνουν φορείς για να αρχίσουν οι υπηρεσίες να καλούν.

Τον λόγο έχει ο κ. Σηφάκης.

**ΙΩΑΝΝΗΣ ΣΗΦΑΚΗΣ (Εισηγητής του ΣΥΡΙΖΑ):** Προτείνουμε την Κεντρική Ένωση Επιμελητηρίων, τον ΣΕΒ, τον ΠΑΣΕΒΙΠΕ, το Οικονομικό Επιμελητήριο, την ΕΚΠΟΙΖΩ, τον ΣΜΕΧΑ, την ΓΕΣΕΒΕ, Ομοσπονδίες για τα τεχνικά επαγγέλματα ψυκτικών, υδραυλικών, τεχνικών καύσης και τεχνητών βιομηχανικών εγκαταστάσεων, ο Σύλλογος Βιομηχανιών Βορείου Ελλάδος, ο Σύλλογος Βιομηχανιών Αττικής - Πειραιώς και ο Σύλλογος Βιομηχανιών Στερεάς Ελλάδος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Δήμας.

**ΧΡΙΣΤΟΣ ΔΗΜΑΣ (Εισηγητής της Ν.Δ.):** Εμείς προτείνουμε τον Πανελλήνιο Σύλλογο Υπαλλήλων ΜΟΔ, την Ενιαία Ανεξάρτητη Αρχή Ενιαίων Συμβάσεων, τον Σύλλογο Εργαζομένων της Ενιαίας Ανεξάρτητης Αρχής Δημοσίων Συμβάσεων, τον Σύλλογο Μελών Χρηματιστηρίου Αθηνών, τον Περιφερειάρχη Στερεάς Ελλάδας, το Οικονομικό Επιμελητήριο Ελλάδας, τον ΕΒΕΑ και τον ΣΕΒ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Τζελέπης.

**ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ):** Αν και ακούστηκαν πολλά απ’ αυτά που θα προτείνω θα τα επαναλάβω. Προτείνουμε τον Πανελλήνιο Σύνδεσμο Επιχειρήσεων ΒΙΠΕ, την Κεντρική Ένωση Επιμελητηρίων Ελλάδος, την Γενική Συνομοσπονδία Επαγγελματιών Βιοτεχνών Εμπόρων, δηλαδή, τη ΓΕΣΕΒΕ, την Ελληνική Ομοσπονδία Εμπορίου και Επιχειρηματικότητας, τον Σύλλογο Εργαζομένων στη ΜΟΔ, την Ομοσπονδία Σωματείων Επαγγελματιών Πωλητών Λαϊκών Αγορών και την Πανελλαδική Ομοσπονδία Συλλόγων Παραγωγών Αγροτικών Προϊόντων Πωλητών Λαϊκών Αγορών.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Σαχινίδης.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου - Χρυσή Αυγή):** Έχω καλυφθεί, κυρία Πρόεδρε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Βαρδαλής.

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.):** Ευχαριστώ, κυρία Πρόεδρε. Δεν έχουμε να προτείνουμε κάποιο άλλο φορέα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Πιτσιόρλας.

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Προτείνω να προσκληθεί ο Δήμαρχος Τανάγρας.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Καραναστάσης.

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Επειδή αναφέρθηκε για τον Περιφερειάρχη της Στερεάς Ελλάδος από την Αξιωματική Αντιπολίτευση, νομίζω ότι αναφέρθηκε, γιατί 8 άρθρα του νομοσχεδίου αφορούν την Πανελλήνια Έκθεση Λαμίας και επειδή η πλειοψηφία είναι στο Δήμο θεωρώ ότι θα έπρεπε να κληθεί και ο Δήμαρχος Λαμιέων.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Θα επεξεργαστούμε τις προτάσεις και θα ανακοινώσουμε κατά τη διάρκεια της συνεδρίασης τους φορείς που θα προσκληθούν.

Τον λόγο έχει ο κ. Σηφάκης.

**ΙΩΑΝΝΗΣ ΣΗΦΑΚΗΣ (Εισηγητής του ΣΥΡΙΖΑ):** Κύριοι Υπουργοί, κυρίες και κύριοι συνάδελφοι, έχω την τιμή να εισηγούμαι στην εθνική αντιπροσωπεία το σχέδιο νόμου του Υπουργείου Οικονομίας και Ανάπτυξης «Εναρμόνιση της ελληνικής νομοθεσίας με την Οδηγία (ΕΕ) 2016/943 του Ευρωπαϊκού Κοινοβουλίου και του Συμβουλίου της 8ης Ιουνίου 2016 σχετικά με την προστασία της τεχνογνωσίας και των επιχειρηματικών πληροφοριών που δεν έχουν αποκαλυφθεί (εμπορικό απόρρητο) από την παράνομη απόκτηση, χρήση και αποκάλυψή τους (EEL 157 της 15.06.2016). Μέτρα για την επιτάχυνση του έργου του Υπουργείου Οικονομίας και Ανάπτυξης και άλλες διατάξεις.».

Το νομοσχέδιο αυτό κατατίθεται σε μια περίοδο που η οικονομία βρίσκεται σε αναπτυξιακή τροχιά μετά από πολλά χρόνια κρίσης και ύφεσης, μια περίοδο που η εμπιστοσύνη στην ελληνική οικονομία αποκαθίσταται διεθνώς με καθαρή απόδειξη την έκδοση του δεκαετούς ομολόγου και την απόδοση του, σε μια περίοδο που οι βασικοί δείκτες της οικονομίας βαίνουν με θετικό πρόσημο προοιωνίζοντας ακόμη καλύτερη εξέλιξη. Η ανεργία έχει μειωθεί κατά 9,5 μονάδες από τη στιγμή που η κυβέρνησή μας ανέλαβε τη διακυβέρνηση της χώρας.

Στα πλαίσια αυτά το σημερινό πολυνομοσχέδιο έρχεται να βοηθήσει στην ενίσχυση της αναπτυξιακής κατεύθυνσης της οικονομίας με την παροχή κινήτρων, την αντιμετώπιση της γραφειοκρατίας και των δυσλειτουργιών, την βελτίωση διατάξεων που η ίδια η ζωή επιβάλει και την ικανοποίηση χρόνιων αιτημάτων παραγωγικών φορέων. Όλες οι γραμματείες του Υπουργείου Οικονομίας συνεισφέρουν σε ένα «πολυνομοσχέδιο» που μόνο θετικό και χρήσιμο μπορεί να το χαρακτηρίσει όποιος ενδιαφέρεται πραγματικά για την οικονομική ανάπτυξη της χώρας.

Εισηγούμενος, θα ασχοληθώ συνοπτικά με τις πιο πολιτικές - ας μου επιτρέψετε την έκφραση - διατάξεις που μπορεί να προκαλέσουν κάποια συζήτηση και όχι με τις περισσότερο τεχνοκρατικές.

Στο Α' μέρος του νομοσχεδίου και στα κεφάλαια Α' και Β' εισάγεται δέσμη διατάξεων που έχουν ως στόχο τον εκσυγχρονισμό του συστήματος διανοητικής ιδιοκτησίας στην Ελλάδα, με έμφαση στη βιομηχανική ιδιοκτησία και την ενίσχυση της καινοτομίας. Πρόκειται για μια ουσιαστική μεταρρύθμιση στον τομέα της διανοητικής ιδιοκτησίας, με σκοπό την αξιοποίηση του διανοητικού κεφαλαίου της χώρας και με ειδικότερους στόχους: Την εναρμόνιση της ελληνικής νομοθεσίας με τις διατάξεις της ευρωπαϊκής οδηγίας περί προστασίας του εμπορικού απορρήτου. Τη σύσταση Εθνικού Συμβουλίου Διανοητικής Ιδιοκτησίας για το συντονισμό των πολλαπλών φορέων της διανοητικής ιδιοκτησίας στην Ελλάδα. Την επικαιροποίηση του θεσμικού πλαισίου που διέπει τη χορήγηση υποχρεωτικών αδειών εκμετάλλευσης διπλωμάτων ευρεσιτεχνίας. Τη θεσμοθέτηση ανοικτών αδειών εκμετάλλευσης διπλωμάτων ευρεσιτεχνίας και την καθιέρωση της δυνατότητας σύστασης κοινοπραξιών εκμετάλλευσης τεχνολογίας.

Οι προτεινόμενες ρυθμίσεις έχουν έντονο αναπτυξιακό αποτύπωμα, τόσο μέσα από τη διαμόρφωση μιας εθνικής αναπτυξιακής πολιτικής Διανοητικής Ιδιοκτησίας, τη διασφάλιση συνθηκών διαφάνειας και υγιούς ανταγωνισμού - υποχρεωτική αδειοδότηση - όσο και από την προώθηση μιας κουλτούρας συνεργασίας και διαμοιρασμού ιδεών μεταξύ των επιχειρήσεων, με στόχο την προώθηση της ανοικτής καινοτομίας, των «κοινών», την ενίσχυση της κοινωνικής και αλληλέγγυας οικονομίας και της μικρομεσαίας επιχειρηματικότητας.

Στο κεφάλαιο Γ του Α' μέρους προωθούνται διατάξεις που σκοπό έχουν την ενίσχυση της ανάπτυξης των Επιχειρηματικών Πάρκων και την απλοποίηση διοικητικών διαδικασιών που λειτουργούσαν ως τροχοπέδη στην ανάπτυξή τους. Η κυβέρνηση συνεργάστηκε στενά με την Κεντρική Ένωση Επιμελητηρίων Ελλάδας και αποδέχτηκε προτάσεις της προς την κατεύθυνση αυτή, προτάσεις που αποτελούσαν χρόνια αιτήματα των Επιμελητηρίων και δεν είχαν τύχει αποδοχής από προηγούμενες κυβερνήσεις.

Από τις πολλές ρυθμίσεις, για λόγους οικονομίας χρόνου, θα αναφέρω μόνον αυτή με την οποία δίνεται η δυνατότητα αίτησης ανάπτυξης Επιχειρηματικού Πάρκου και σε εταιρείες υπό σύσταση. Με τον τρόπο αυτό δημιουργείται ιδιαίτερο ενδιαφέρον για την ανάληψη πρωτοβουλιών ανάπτυξης Επιχειρηματικών Πάρκων, καθώς οι ενδιαφερόμενοι φορείς δεν υποχρεούνται να συστήσουν Α.Ε. Ειδικού Σκοπού πριν την έγκριση της επένδυσης. Ιδιαιτέρως επισημαίνεται ότι με την ρύθμιση αυτή, διευκολύνονται σημαντικά δημόσιοι φορείς, ΟΤΑ και Επιμελητήρια.

Επιπλέον, με το άρθρο 11 του νομοσχεδίου επιτυγχάνεται για πρώτη φορά η ολιστική αντιμετώπιση του προβλήματος της ευρείας άναρχης βιομηχανικής δόμησης στην περιοχή των Οινόφυτων. Με τη συνεργασία των Υπουργείων Οικονομίας και Ανάπτυξης, Περιβάλλοντος και Ενέργειας, της Περιφέρειας Στερεάς Ελλάδας, του Δήμου Τανάγρας, αλλά και των οικονομικών φορέων της περιοχής, διαμορφώθηκε κατόπιν ευρείας διαβούλευσης μία στρατηγική για την εξυγίανση και την οικονομική ανάπτυξη της περιοχής. Πρόκειται για ένα έργο ορόσημο για την ευρύτερη περιοχή που περιλαμβάνει την ανάπτυξη Επιχειρηματικού Πάρκου Εξυγίανσης της Άτυπης Βιομηχανικής Συγκέντρωσης Οινόφυτων - Σχηματαρίου και την υλοποίηση Ολοκληρωμένης Χωρικής Επένδυσης της λεκάνης απορροής του Ασωπού Ποταμού.

Επιλύονται θέματα σχετικά με την άσκηση τεχνικών επαγγελματικών δραστηριοτήτων και δίνεται ευθέως η δυνατότητα ένταξης στα τεχνικά επαγγέλματα και στους αποφοίτους των ισότιμων και αντίστοιχων σχολών, πέραν αυτών που αναγράφονται περιοριστικά σε όλα τα Προεδρικά Διατάγματα που έχουν εκδοθεί κατ' εξουσιοδότηση του ν.3982/2011.

Καλύπτεται ένα αίτημα πολλών φορέων και κυρίως Δήμων, καθώς συγκροτείται εντός της Μονάδας Οργάνωσης της Διαχείρισης Αναπτυξιακών Προγραμμάτων, της ΜΟΔ, Τεχνική Υπηρεσία, ώστε να μπορεί η ΜΟΔ να αναλαμβάνει την υλοποίηση τεχνικών έργων και μελετών για λογαριασμό αδύναμων τελικών δικαιούχων, κυρίως Ορεινών και Νησιωτικών Δήμων.

Στο Τρίτο Μέρος του νομοσχεδίου ρυθμίζονται θέματα αρμοδιότητας της Γενικής Γραμματείας Στρατηγικών και Ιδιωτικών Επενδύσεων. Τροποποιούνται αρκετές διατάξεις του Αναπτυξιακού Νόμου 4399/2016 με κυριότερες τη μείωση από πέντε σε τρία έτη, στα οποία μπορεί να γίνει από τους επενδυτές η αξιοποίηση του συνόλου του κινήτρου της φορολογικής απαλλαγής, με την προϋπόθεση βέβαια, ότι η επιχείρηση θα έχει πραγματοποιήσει το αντίστοιχο ποσό κερδών, προκειμένου να τυγχάνει εφαρμογής στο σύντομο αυτό χρονικό πλαίσιο το συγκεκριμένο κίνητρο της φορολογικής απαλλαγής.

Πάντως το 1/3 του συνολικού εγκεκριμένου ποσού της φορολογικής απαλλαγής δύναται να αξιοποιηθεί προτού εκδοθεί η απόφαση ολοκλήρωσης της επένδυσης, μετά την πιστοποίηση του 50% του φυσικού και οικονομικού αντικειμένου, ενώ τα υπόλοιπά 2/3 της ενίσχυσης στα δύο επόμενα έτη του χρόνου έκδοσης της απόφασης ολοκλήρωσης.

Το ίδιο κίνητρο δίδεται και για επενδύσεις ενταγμένες στον προηγούμενο αναπτυξιακό νόμο 3908/2011. Δίδονται σημαντικά κίνητρα για την προσέλκυση επενδύσεων μείζονος μεγέθους αυξάνοντας τα ποσοστά επιδότησης με φορολογικές απαλλαγές, το ανώτερο όριο ενίσχυσης και δίνοντας τη δυνατότητα αξιοποίησης του κινήτρου της φορολογικής απαλλαγής σε λιγότερα έτη, όπως προηγουμένως. Παρέχεται η δυνατότητα ίδρυσης με Υπουργική Απόφαση ενδιάμεσων χρηματοπιστωτικών οργανισμών επιχειρηματικού κινδύνου «Ταμείων Συμμετοχών - Fund of Funds» στη βάση της συμμετοχής του δημόσιου και ιδιωτικού τομέα υπό τους ίδιους όρους και προϋποθέσεις. Προστίθενται και νέες υπηρεσίες στη δραστηριότητα που μπορούν να αναπτύξουν οι εταιρείες που δημιουργούν Μονάδες Παροχής Κοινών Υπηρεσιών εντός του ίδιου Ομίλου, όπως ανάπτυξη λογισμικού, προγραμματισμός ηλεκτρονικών υπολογιστών και υποστήριξη συστημάτων πληροφορικής, αποθήκευση και διαχείριση αρχείων και πληροφοριών, διαχείριση προμηθευτών δραστηριότητες τηλεφωνικού κέντρου.

Στην Ελλάδα, σήμερα, έχουν εγκατασταθεί περίπου 150 αλλοδαπές εταιρείες για δημιουργία Μονάδων Ενδοομιλικών Κοινών Υπηρεσιών, με υπαγωγή στον ν.89/1967, όπως αντικαταστάθηκε με το ν.3427/2005 και με την παρούσα διάταξη επιχειρείται η χώρα μας να καταστεί ακόμη πιο ελκυστικός προορισμός για ανάλογες επενδύσεις.

Ακόμη στις επιχειρήσεις αυτές χορηγούνται επιδοτήσεις για το μισθολογικό κόστος του πρώτου έτους εργασίας για την πρόσληψη εργαζομένων σε μειονεκτική θέση, π.χ. μακροχρόνια ανέργων, για έργα έρευνας και ανάπτυξης, όπως και επαγγελματικής επιμόρφωσης. Ακόμη δίδεται η δυνατότητα αξιοποίησης αυτών των κινήτρων και σε ήδη λειτουργούσες αντίστοιχες εταιρίες υπό κάποιες προϋποθέσεις.

Στο πλαίσιο της πολιτικής «Μένω Ελλάδα - Επιστρέφω Ελλάδα - Γέφυρες Συνεργασίας/Γνώσης», που στόχο έχει την αντιμετώπιση του φαινομένου της «διαρροής εγκεφάλων», το brain drain, στο εξωτερικό, συστήνεται θεσμός χρηματικών επάθλων για την επιβράβευση αφενός δικτύων επιστημονικού- ερευνητικού δυναμικού στα οποία συμμετέχουν και Έλληνες ή ελληνικής καταγωγής πολίτες που διαμένουν εκτός της χώρας και αφετέρου συνεργατικών πρωτοβουλιών για παραγωγή συγκεκριμένου προϊόντος ή υπηρεσίας που περιλαμβάνουν Έλληνες ή ελληνικής καταγωγής επιστήμονες που ζουν και δραστηριοποιούνται στο εξωτερικό.

Συστήνεται ένα δίκτυο υποστήριξης της επιχειρηματικότητας στα κατά τόπους Επιμελητήρια, που τελεί υπό την αιγίδα μιας επιτελικής δομής στην οποία συμμετέχουν εκπρόσωποι του Υπουργείου Οικονομίας και Ανάπτυξης, της Κεντρικής Ένωσης Επιμελητηρίων Ελλάδος, του Εθνικού Κέντρου Τεκμηρίωσης, της Γενικής Συνομοσπονδίας Επαγγελματιών, Βιοτεχνών, Εμπόρων Ελλάδος (ΓΣΕΒΕΕ), της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ). Ο κεντρικός στόχος είναι να περιοριστεί ή και κατά το δυνατό να εξαλειφθεί η ελλιπής ενημέρωση της επιχειρηματικής κοινότητας σχετικά με δημόσιες πρωτοβουλίες που αναπτύσσονται προς όφελος της.

Στο τέταρτο μέρος του νομοσχεδίου επικαιροποιείται και καθίσταται αποτελεσματικότερη η κείμενη νομοθεσία που αφορά τον αποκλεισμό από τις δημόσιες συμβάσεις των λεγάμενων «εξωχώριων» εταιριών. Με τροποποίηση της νομοθεσίας στο παρελθόν ο αποκλεισμός σταμάτησε να αναφέρεται σε «εξωχώριες» και αναφέρεται σε «μη συνεργαζόμενες» φορολογικά χώρες. Συγκεκριμένα με την προτεινόμενη διάταξη επικαιροποιείται το περιεχόμενο της εν λόγω απαγόρευσης του ν.3310/2005, ώστε να ανταποκρίνεται στη σήμερα χρησιμοποιούμενη έννοια του φορολογικά «μη συνεργάσιμου» κράτους και εξασφαλίζεται η εφαρμογή του κατά καιρούς, πλέον, επίκαιρου καταλόγου «μη συνεργάσιμων» φορολογικά κρατών.

Βελτιώνεται και συμπληρώνεται το ισχύον καθεστώς χορήγησης άδειας διαμονής σε πολίτες τρίτων χωρών που επενδύουν στην Ελλάδα, αυτό που λέμε golden visa. Συγκεκριμένα δίδεται, πλέον, χωρίς περιορισμούς η golden visa σε όλα τα φυσικά πρόσωπα - πολίτες τρίτων χωρών, που χρηματοδοτούν ένα επενδυτικό σχέδιο, εφόσον έκαστος επενδύει το απαιτούμενο ελάχιστο ύψος κεφαλαίου και πληροί τις προϋποθέσεις του νόμου. Παρόμοια δίδεται σε μετόχους ή στελέχη νομικού προσώπου που χρηματοδοτεί επένδυση σε αριθμό ανάλογα με το ύψος της επένδυσης και πάντως όχι περισσότερο των τριών ατόμων, καθώς και σε έως 10 εργαζομένους στην επένδυση αριθμού κλιμακούμενου αναλόγως του ύφους της επένδυσης.

Διευρύνεται ακόμη το πεδίο εφαρμογής του υφιστάμενου καθεστώτος και σε διάφορες κατηγορίες άυλων επενδύσεων.

Αντιμετωπίζονται προβλήματα και δυσλειτουργίες του ν.4412/2016 που είχε στόχο την διαφάνεια, αλλά και την άμβλυνση των ανισοτήτων μεταξύ των οικονομικών φορέων, με στόχο την ενίσχυση των μικρομεσαίων επιχειρήσεων.

Η ανάγκη άμεσης επίλυσης προβλημάτων και η διευκόλυνση στην διαδικασία σύναψης σύμβασης, είχε ως αποτέλεσμα να υποβληθεί μια σειρά ερωτημάτων από θεσμικά όργανα που εκπροσωπούν τις Αναθέτουσες Αρχές, όπως η ΚΕΔΕ και η ΠΕΔΑ. Για να αντιμετωπιστούν τα προβλήματα, αλλά και οι απεντάξεις χρηματοδοτούμενων έργων που έχουν συμβεί, με τις προτεινόμενες διατάξεις προβλέπεται μια σειρά μέτρων που θα διευκολύνει τις Αναθέτουσες Αρχές στις διαδικασίες σύναψης και εκτέλεσης συμβάσεων και θα συμβάλλουν στην επιτάχυνση των σχετικών διαδικασιών.

Αυξάνεται η κράτηση που προβλέπεται στο Νόμο 4013/2011 για την βελτίωση των εσόδων της Ενιαίας Ανεξάρτητης Αρχής Δημοσίων Συμβάσεων. Με τον Νόμο 4412 του 2016 η κράτηση αυτή μειώθηκε υπέρμετρα, με αποτέλεσμα να μειωθούν καθοριστικά τα έσοδα της και να αντιμετωπίσει προβλήματα στην ικανοποίηση των λειτουργικών της αναγκών. Η Αρχή, έτσι και αλλιώς, επιστρέφει το μεγαλύτερο μέρος του ποσού που συγκεντρώνεται από την κράτηση στον κρατικό προϋπολογισμό, σύμφωνα με τον Νόμο 4013/2011.

Τέλος, εισάγεται σειρά διατάξεων αρμοδιότητας Γενικής Γραμματείας Εμπορίου και Προστασίας του Καταναλωτή. Με τροποποιήσεις του ν. 4497 του 2017 ικανοποιείται σειρά αιτημάτων που έχουν υποβληθεί από φορείς λειτουργίας και ομοσπονδίες πωλητών, σχετικά με την οργάνωση και λειτουργία του υπαίθριου εμπορίου.

Συγκεκριμένα, απαλλάσσονται οι παραγωγοί από περιττά διοικητικά βάρη, καθώς πλέον θα υποχρεώνονται να ενημερώνουν την κατάσταση διακινούμενων ποσοτήτων μία φορά τον μήνα αντί για κάθε μέρα, πάντοτε, όμως, σύμφωνα με τα παραστατικά που εκδίδουν. Ταυτόχρονα, απαλλάσσονται από την υποχρέωση καταβολής ημερησίου τέλους σε περίπτωση εξάντλησης των αποθεμάτων τους.

 Ενισχύονται οι πρόνοιες κοινωνικού χαρακτήρα για το υπαίθριο εμπόριο. Αφενός διευρύνεται ο κύκλος των συγγενικών προσώπων που μπορούν να αναπληρώσουν τους κατόχους άδειας, ώστε τυχόν αδυναμία προσέλευσης του δικαιούχου να μην στερεί από την οικογένειά του εισόδημα από την δραστηριοποίηση στην λαϊκή αγορά, αφετέρου, η δυνατότητα παραχώρησης θέσης ενός παραγωγού επεκτείνεται, ώστε να καλύψει και περιπτώσεις θανάτου, παραίτησης ή αναπηρίας, εκτός από συνταξιοδότησης που προβλέπεται μέχρι σήμερα.

 Εισάγονται βελτιώσεις στην οργάνωση και λειτουργία των Επιτροπών Λαϊκών Αγορών, μέσω του καθορισμού ελάχιστου αριθμού συνεδριάσεων ανά μήνα και προνοιών για τη στελέχωσή τους σε περιοχές, όπου δεν υπάρχουν συλλογικοί φορείς των πωλητών.

Τελευταίο, αλλά όχι λιγότερο σημαντικό, επιλύεται το χρόνιο πρόβλημα της λειτουργίας της Πανελλήνιας Έκθεσης Λαμίας, η οποία είχε απαξιωθεί πλήρως, εξαιτίας των κραυγαλέων φαινομένων κακοδιαχείρισης επί σειρά ετών.

Με δεδομένο ότι η Πανελλήνια Έκθεση Λαμίας δεν μπορεί να προβεί σε οποιαδήποτε οικονομική πράξη λόγω οφειλών, προτείνεται η δημιουργία μιας αναπτυξιακής εταιρείας στον Δήμο Λαμίας, η οποία θα καταστεί καθολικός διάδοχος της εταιρείας. Με αυτό τον τρόπο, παρέχει την δυνατότητα επαναλειτουργίας της έκθεσης, αποδίδεται ένας σημαντικός χώρος στην τοπική κοινωνία και απλοποιείται το πλαίσιο λειτουργίας του, προκειμένου να αρχίσει να παράγει έσοδα και να διευθετεί οφειλές.

Συμπερασματικά, το νομοσχέδιο εισάγει σειρά χρήσιμων διατάξεων που θα βοηθήσουν την οικονομία, θα συμβάλλουν στην αναπτυξιακή πορεία της χώρας και σας καλούμε όλους να το υπερψηφίσετε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει, ο κ. Δήμας.

ΧΡΙΣΤΟΣ ΔΗΜΑΣ (Εισηγητής της Ν.Δ.): Λοιπόν, εγώ θα ξεκινήσω από την αιτιολογική έκθεση την οποία την βρήκα εξαιρετικά ενδιαφέρουσα και πολύ αποκαλυπτική. Υπογραμμίζω ότι η αιτιολογική έκθεση έχει την υπογραφή σχεδόν του συνόλου του υπουργικού συμβουλίου και ημερομηνία 7 Μαρτίου του 2019, κρατήστε το αυτό.

Διαβάζω, λοιπόν, από την αιτιολογική έκθεση. Είμαι στο άρθρο 43. «Έχουν παρέλθει δύο έτη από την θέση ισχύ του νόμου 4412 του 2016 και πλέον έχουν εξαχθεί ασφαλή συμπέρασμα από την εφαρμογή του» - ο νόμος 4412, του 2016, αναφέρεται στο νομικό πλαίσιο για τις δημόσιες συμβάσεις έργων, προμηθειών και υπηρεσιών.

Συνεχίζω, λοιπόν, από την αιτιολογική έκθεση. «Εξαρχής, κύριο μέλημα του νομοθέτη ήταν η διασφάλιση αρχής της διαφάνειας, αλλά και η άμβλυνση των ανισοτήτων μεταξύ των οικονομικών φορέων με στόχο την ενίσχυση των μικρομεσαίων επιχειρήσεων. Οι φιλόδοξες αυτές καινοτομίες του νέου θεσμικού πλαισίου, αν και κινήθηκαν στη σωστή βάση δεν έτυχαν αποδοχής εκ μέρους των Αναθετουσών Αρχών. Η ανάγκη άμεσης επίλυσης προβλημάτων και η διευκόλυνση στη διαδικασία σύναψης σύμβασης, είχε ως αποτέλεσμα να υποβληθεί μια σειρά αιτημάτων από θεσμικά όργανα που εκπροσωπούν Αναθέτουσες Αρχές όπως η ΚΕΔΕ και η ΠΕΔΑ. Οι καθυστερήσεις σύναψης και εκτέλεσης των συμβάσεων είναι ακόμα πιο έντονες στις περιπτώσεις των χρηματοδοτούμενων έργων, τα οποία λόγω των αυστηρών χρονοδιαγραμμάτων πολλές φορές απεντάσσονται με δυσμενέστατες συνέπειες για την εθνική οικονομία».

Τι μας λέει δηλαδή η αιτιολογική έκθεση; Πως ο νόμος που ψήφισε η σημερινή κυβέρνηση το 2016 είχε δυσμενέστατες συνέπειες για την εθνική οικονομία, επειδή η διαδικασία σύναψης σύμβασης δεν εξυπηρετούσε τις ανάγκες, με αποτέλεσμα να χάσουμε πάρα πολλά χρήματα και να απεντάσσονται έργα.

Μία τρανή παραδοχή πως οι δικοί σας νόμοι ευθύνονται για τους χαμηλότερους του αναμενόμενου ρυθμούς ανάπτυξης του Α.Ε.Π. και ότι η δική σας ανεπάρκεια είναι που κρατάει η χώρα εγκλωβισμένη στα μνημόνια. Επαναλαμβάνω, κρατάει τη χώρα στα μνημόνια.

Το κερασάκι στην τούρτα, όμως, έρχεται στη συνέχεια της Αιτιολογικής Έκθεσης. Πιο συγκεκριμένα, υπογραμμίζει; «Με δεδομένο το κλίμα που έχει δημιουργηθεί, αλλά και ενόψει της εξόδου της χώρας από τα μνημόνια», κύριε υπουργέ, εκπλήσσομαι, δεν έχουμε βγει τελικά από τα μνημόνια τον Αύγουστο του 2018; Γιατί είχα την εντύπωση πως η γραμμή του ΣΥΡΙΖΑ, είναι πως η χώρα έχει βγει από τα μνημόνια από τον Αύγουστο του 2018. Προφανώς, η χώρα δεν έχει βγει και ποια δεν το ισχυρίζεται μόνο η Ν.Δ.;

Ποια μονταζιέρα; Δεν το λέω εγώ αυτό το πράγμα, είναι η Αιτιολογική Έκθεση που υπέγραψε σχεδόν το σύνολο του Υπουργικού Συμβουλίου στις 7 Μαρτίου του 2019; Δηλαδή, πριν από μία εβδομάδα, ακριβώς.

Άρα, σύμφωνα με την υπογραφή σας, κύριε Υπουργέ, επιβεβαιώνεται πως η χώρα, δυστυχώς, παραμένει εντός μνημονίου. Σας παρακαλώ πολύ μην αναστατώνεστε, εγώ χρησιμοποιώ επίσημα έγγραφα και τα έχετε μπροστά σας και εσείς, κύριε συνάδελφε.

Να έλεγα πως μόνον εσείς το ισχυρίζεστε αυτό, κύριε υπουργέ, θα το δικαιολογούσα. Όταν, όμως, βλέπω πως την ίδια άποψη με εσάς έχουν ο Υπουργός Εσωτερικών, ο κ. Χαρίτσης, ο Υπουργός Παιδείας και Έρευνας, ο κ. Γαβρόγλου, ο Υπουργός Δικαιοσύνης Διαφάνειας και Ανθρωπίνων Δικαιωμάτων, ο κ. Καλογήρου, ο Υπουργός Οικονομικών, ο κ. Τσακαλώτος, η Υπουργός Διοικητικής Ανασυγκρότησης, η κυρία Ξενογιαννακοπούλου, η Υπουργός Πολιτισμού και Αθλητισμού, η κυρία Ζορμπά, ο Υπουργός Περιβάλλοντος και Ενέργειας, ο κ. Σταθάκης, ο Υπουργός Μεταναστευτικής Πολιτικής, ο κ. Βίτσας, ο Υπουργός Αγροτικής Ανάπτυξης και Τροφίμων, ο κ. Αραχωβίτης, η Υπουργός Τουρισμού, η κυρία Κουντουρά, ο Υπουργός Εξωτερικών κ. Κατρούγκαλος και οι Αναπληρωτές Υπουργοί.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ας τοποθετηθείτε επί του νομοσχεδίου, κ. Δήμα;

**ΧΡΙΣΤΟΣ ΔΗΜΑΣ (Εισηγητής της Ν.Δ.):** Σας διέκοψα; Σας ενοχλούν αυτά που λέω, κυρία Πρόεδρε, στην εισήγησή μου; Δεν καταλαβαίνω πώς με διακόπτετε. Υπάρχει σχολιασμός της Προέδρου στις εισηγήσεις; Αν είναι ποτέ δυνατόν! αυτή είναι αντιθεσμική συμπεριφορά. Σας ενοχλούν τα επίσημα έγγραφα του νομοσχεδίου; Αν σας ενοχλούν, ας τα αποσύρετε, δικό σας ζήτημα είναι.

Συνεχίζω και σας παρακαλώ πολύ να μην με διακόψετε. Ο Αναπληρωτής Υπουργός Οικονομίας και Ανάπτυξης, ο κ. Πιτσιόρλας, ο Αναπληρωτής Υπουργός Οικονομικών, ο κ. Χουλιαράκης, ο Υφυπουργός Οικονομίας και Ανάπτυξης, ο κ. Γιαννακίδης, η Υφυπουργός Οικονομικών, η κυρία Παπανάτσιου.

Αντιλαμβάνεστε πως υπάρχει πρόβλημα, καθώς σχεδόν το σύνολο του Υπουργικού Συμβουλίου διαψεύδει τόσο τρανταχτά με την υπογραφή του τον Πρωθυπουργό, πως έχουμε βγει από τα μνημόνια επισήμως. Είτε το σύνολο σχεδόν του Υπουργικού Συμβουλίου, κοροϊδεύει τον ελληνικό λαό, όταν του λέει πως δήθεν έχουμε βγει από τα μνημόνια, την ώρα που στα δημόσια έγγραφα που εσείς καταθέτετε στο Κοινοβούλιο και αφήνουν θεσμικό αποτύπωμα που ομολογεί την αλήθεια είτε, διόλου απίθανο, το σύνολο του Υπουργικού Συμβουλίου βάζει την υπογραφή του σε ό,τι τους δώσουνε μπροστά τους.

Αλήθεια, πραγματικά, δεν ξέρω ποιο από όλα αυτά είναι χειρότερο; Το να αμφισβητείς το κεντρικό αφήγημα του Πρωθυπουργού τόσο ευθέως, δεν συνηθίζεται, πόσο μάλιστα εάν είσαι Υπουργός. Το να λέει ένας Υπουργός άλλα πράγματα δημόσια και άλλα να υπογράφει θεσμικά, το έχουμε ξαναδεί, ειδικά από την Κυβέρνησή σας. Το να υπογράφει, όμως, το σύνολο του Υπουργικού Συμβουλίου έγγραφα χωρίς να γίνεται ένας τυπικός έλεγχος στο τι υπογράφει, είναι επικίνδυνο. Πραγματικά είναι επικίνδυνο.

Είναι όμως αυτό το οποίο κάνετε συστηματικά τα τελευταία 4,5 χρόνια και η τρανή απόδειξη είναι το σημερινό νομοθέτημα. Σήμερα συζητάμε στην πραγματικότητα ένα νομοσχέδιο χωρίς αρχή, μέση και τέλος, ακόμη και από τον τίτλο. Ο τίτλος είναι εντελώς παραπλανητικός. Διαβάζω, λοιπόν, τον τίτλο του νομοσχεδίου, «Εναρμόνιση της ελληνικής νομοθεσίας με την Οδηγία (ΕΕ) 2016/943 του Ευρωπαϊκού Κοινοβουλίου και του Συμβουλίου της 8ης Ιουνίου 2016, σχετικά με την προστασία της τεχνογνωσίας και των επιχειρηματικών πληροφοριών που δεν έχουν αποκαλυφθεί (εμπορικό απόρρητο) από την παράνομη απόκτηση, χρήση και αποκάλυψή τους (EEL 157 της 15.06.2016) - Μέτρα για την επιτάχυνση του έργου του Υπουργείου Οικονομίας και Ανάπτυξης και άλλες διατάξεις».

Στην πραγματικότητα το σχέδιο που φέρνετε είναι ένα πολυνομοσχέδιο σκούπα - αχταρμά θα τον έλεγα εγώ - το οποίο περιλαμβάνει κάθε υποχρέωση που δεν έχει διευθετηθεί μέχρι σήμερα, από διορθώσεις, ρυθμίσεις και διευκολύνσεις για ημέτερους, ως προεκλογικές κινήσεις. Επιπλέον, απόδειξη της γενικευμένης πρόχειρης νομοθετικής πρακτική σας - και δεν αφορά μόνο τα νομοσχέδια Υπουργείου Οικονομίας και Ανάπτυξης, αλλά όλων των Υπουργείων - είναι το γεγονός πως με το παρόν νομοσχέδιο, τροποποιούνται 8 νόμοι που νομοθετηθήκαν επί δικών σας ημερών.

Δεν μιλάμε για μικρές τροποποιήσεις, αλλά για πολλές και εκτενείς αλλαγές, ακόμα και σε νόμους που ψηφίσατε και πριν από μερικούς μήνες, άρα, στο σημερινό νομοσχέδιο τι συζητάμε; Κρατείστε την αναπνοή σας, γιατί η λίστα είναι μεγάλη.

Ενσωμάτωση Κοινοτικής Οδηγίας. Σύσταση Εθνικού Συμβουλίου Διανοητικής Ιδιοκτησίας.

Οργανισμός Βιομηχανικής Ιδιοκτησίας.

Ρυθμίσεις για τα επιχειρηματικά πάρκα, για την περιβαλλοντική και λειτουργική εξυγίανση της άτυπης βιομηχανικής συγκέντρωσης στα Οινόφυτα.

Ρυθμίσεις για την άσκηση τεχνικών επαγγελματικών δραστηριοτήτων.

Τροποποιήσεις νόμων για την επιχορήγηση επιχειρήσεων που έχουν πληγεί.

Τη συμπλήρωση δραστηριοτήτων σε βιομηχανικές βιοτεχνικές εγκαταστάσεις.

Τροποποίηση των κανόνων διακίνησης και αγοράς πετρελαιοειδών προϊόντων.

Τροποποίηση διατάξεων για τη δυνατότητα εγκατάστασης κέντρων αποθήκευσης και διανομής.

Τροποποίηση στο καταστατικό της ΜΟΔ.

Ρυθμίσεις στο πληροφοριακό σύστημα συσσώρευσης κρατικών ενισχύσεων.

Ρύθμιση για τις περιπτώσεις διαπίστωσης παρατυπίας κατά την υλοποίηση συγχρηματοδοτούμενων πράξεων από τους Οργανισμούς Τοπικής Αυτοδιοίκησης πρώτου βαθμού και τα εποπτευόμενα από αυτούς Νομικά Πρόσωπα.

Ρυθμίσεις υπηρεσιών διαχείρισης ΕΣΠΑ.

Δυνατότητα άσκησης καθηκόντων υπευθύνων λογαριασμού για πληρωμές του προγράμματος δημοσίων επενδύσεων από υπαλλήλους, που δεν υπηρετούν στην οικονομική υπηρεσία.

Ρυθμίσεις αρμοδιότητας της Γενικής Γραμματείας Στρατηγικών και Ιδιωτικών Επενδύσεων.

Προσθήκη-πρόβλεψη για τη δημιουργία Εθνικού Συμβουλίου Ανταγωνιστικότητας.

Ρυθμίσεις προσέλκυσης εταιρειών παροχής κοινών υπηρεσιών.

Αλλαγές στο καθεστώς χορήγησης ενισχύσεων για επιχειρήσεις που δημιουργούν στην Ελλάδα μεγάλες μονάδες παροχής ενδοομιλικών υπηρεσιών.

Επικαιροποίηση του περιεχόμενου της απαγόρευσης του νομικού πλαισίου, ώστε να ανταποκρίνεται στην έννοια του φορολογικά μη συνεργάσιμου κράτους.

Επαναφορά της πλήρους δυνατότητας παράτασης των συμβάσεων εμπορικής μίσθωσης ακινήτων, ιδιοκτησίας του δημοσίου και φορέων του ευρύτερου δημόσιου τομέα στα οποία στεγάζονται τουριστικές επιχειρήσεις.

Ρυθμίσεις του καθεστώτος χορήγησης άδειας διαμονής σε πολίτες τρίτων χωρών που επενδύουν στην Ελλάδα, η Golden Visa, η χρυσή βίζα, και σε νομικά πρόσωπα.

Τροποποιήσεις στον νόμο για τις δημόσιες συμβάσεις έργων, προμηθειών και υπηρεσιών.

Αύξηση στις κρατήσεις υπέρ των εσόδων του ΕΑΑΔΗΣΥ.

Τροποποίηση του νομικού καθεστώτος της ΔΕΘ ΗELEXPO A.E..

Ρυθμίσεις ζητημάτων παραγωγών αγροτών και εν γένει παραγωγών πολιτών υπαίθριου εμπορίου.

Αναδιάρθρωση λειτουργίας της Γενικής Γραμματείας Βιομηχανίας.

Αλλαγή της αδειοδότησης τεχνικών επαγγελματικών και μεταποιητικών δραστηριοτήτων και επιχειρηματικών πάρκων.

Διευκρινίσεις για τη σύνθεση Συμβουλίου Ανάπτυξης και Ανταγωνιστικότητας Εφοδιαστικής.

Τροποποίηση στη συγχώνευση εγκαταστάσεων και δραστηριοτήτων στην διαδικασία αδειοδότησης για τις περιπτώσεις διαχωρισμού υφιστάμενων μονάδων εντός Αττικής.

Ρυθμίσεις επί θεμάτων οργάνωσης και λειτουργίας Νομικών Προσώπων Δημοσίου Τομέα.

Διαχειριστικές ρυθμίσεις για την ευελιξία των πόρων με τους οποίους ανατίθεται ο θεσμός της πολιτιστικής Πρωτεύουσας.

Μετατροπή σε θέση ειδικού επιστημονικού προσωπικού στο Συνήγορο του Καταναλωτή, 7 οργανικών θέσεων που δεν έχουν καλυφθεί.

Ενοποίηση κανονισμού ενιαίας Ανεξάρτητης Αρχής Δημοσίων Συμβάσεων που δημιουργείται νέο οργανόγραμμα.

Ειδικό καθεστώς για τις αποσπάσεις στην Γενική Γραμματεία Στρατηγικών και Ιδιωτικών Επενδύσεων και ιδρύεται Ανώνυμη Αναπτυξιακή Εταιρεία με σκοπό τη διαχείριση και τη λειτουργία της Πανελλήνιας Έκθεσης Λαμίας.

Είναι εμφανές ακόμα και στον πιο καλόπιστο πως πρόκειται για έναν νομοσχέδιο σκούπα, για ένα μικρό πολυνομοσχέδιο διευκολύνσεων. Στην πραγματικότητα τι συμβαίνει; Είναι πολλές μαζεμένες τροπολογίες για άσχετα μεταξύ τους ζητήματα, που τις βαφτίσατε νομοσχέδιο και βάλατε στον τίτλο ως ξεκάρφωμα, την ενσωμάτωση μιας Κοινοτικής Οδηγίας. Δεν νομίζω πως κάποιος θα μπορούσε να είναι περήφανος για το σημερινό νομοθέτημα.

Ίσως κύριε Υπουργέ, θα ήταν προτιμότερο, σίγουρα θα έδειχνε πιο ειλικρινή διάθεση, αν αφαιρούσατε το πρόσχημα της ενσωμάτωσης Κοινοτικής Οδηγίας, που έχει στον τίτλο και πολύ απλά φέρνατε ως ξεχωριστό νομοσχέδιο την ενσωμάτωση Κοινοτικής Οδηγίας και το νομοσχέδιο που βαφτίσατε ως μέτρα για την επιτάχυνση του έργου του Υπουργείου Οικονομίας και Ανάπτυξης και άλλες διατάξεις.

Στη σημερινή συζήτηση θα επικεντρωθώ σε 5 άρθρα, μετά την επόμενη εβδομάδα θα κάνουμε και την κατ’ άρθρον συζήτηση, όπου θα ήθελα και κάποιες απαντήσεις. Με το άρθρο 23, αλλάζετε το καταστατικό της ΜΟΔ, ώστε να μπορεί να καλύπτει τις ανάγκες στέγασης των γραφείων των Γενικών και Ειδικών Γραμματέων, Υφυπουργών, Αναπληρωτών Υπουργών, Υπουργών, καθώς και τις ανάγκες όλου του Υπουργείου και των εποπτευόμενων φορέων.

Πολύ απλά, θα πω πώς αντικειμενικά αυτός δεν είναι ο σκοπός της ΜΟΔ. Αυτό το βλέπετε και από το νόμο. Το ξέρετε εσείς αυτό. Θέλω μια απάντηση. Για ποιον λόγο το κάνετε και τι πιστεύετε πως η ΜΟΔ μπορεί να κάνει.

Δεύτερον. Το άρθρο 26. Με το συγκεκριμένο άρθρο τροποποιείται η διάταξη για την επιλογή προϊσταμένων στη ΜΟΔ. Ειδικότερα, νομοθετείτε ώστε, όσοι ήταν παλαιότερα προϊστάμενοι, αλλά παύουν πλέον να είναι και βρίσκονται κανονικά στην υπηρεσία τους, να αμείβονται σαν να είναι προϊστάμενοι. Αλήθεια, για ποιο λόγο το κάνετε αυτό; Θα ήθελα μια εξήγηση. Μήπως πιστεύετε ότι σύντομα θα αλλάξουν οι προϊστάμενοι, τουλάχιστον αυτοί που έχετε επιλέξει εσείς;

Τρίτον, άρθρο 27, για το ποιος μπορεί να κάνει τις πληρωμές του Προγράμματος Δημοσίων Επενδύσεων. Ουσιαστικά, τι μας λέτε; Μας λέτε πως μπορεί να ορίζεται υπεύθυνος λογαριασμού ή εισηγητής για την εκκαθάριση, όποιος εσείς θέλετε και δεν υπάρχει λόγος να είναι από τις αρμόδιες υπηρεσίες οι υπάλληλοι για τις πληρωμές του Προγράμματος Δημοσίων Επενδύσεων. Εδώ, πραγματικά, θα ήθελα μια απάντηση στο συγκεκριμένο ζήτημα, διότι καταργείτε την έννοια της λογικής. Το επιχείρημά σας είναι ανατρεπτικό. Μας λέτε πως πρέπει να είναι υπεύθυνοι οι αναρμόδιοι της επιλογής σας και όχι αυτοί που είναι θεσμικά αρμόδιοι.

Τέταρτον, άρθρο 29. Παύετε την απαίτηση δημοσίευσης των αποφάσεων συγκρότησης των συλλογικών οργάνων των Επιτροπών Αξιολόγησης Επενδυτικών Σχεδίων, των Επιτροπών εξέτασης των ενστάσεων, των Οργάνων Ελέγχου Επενδύσεων, της Επιτροπής Διαχείρισης Μητρώων και Ελέγχου Διαδικασιών και των γνωμοδοτικών Επιτροπών. Και μάλιστα, νομοθετείτε εδώ πέρα με αναδρομική ισχύ, από την έναρξη ισχύος του αναπτυξιακού νόμου το 2016. Ναι μεν, στην Αιτιολογική Έκθεση, υποτίθεται πως διευκρινίζεται πως δημοσιεύονται στο ΔΙΑΥΓΕΙΑ και όχι ως Φ.Ε.Κ., πράγμα το οποίο, όμως, δεν συμβαίνει σήμερα ή τα τελευταία χρόνια, τουλάχιστον συστηματικά.

Εγώ θα σας ζητούσα, προκειμένου να αποφύγουμε παρεξηγήσεις πως το κάνετε για να εξυπηρετήσετε ημετέρους, να αλλάξετε τη ρύθμιση, διευκρινίζοντας πως αρκεί η δημοσίευση στο ΔΙΑΥΓΕΙΑ όλων των παραπάνω αποφάσεων. Αν δεν το συμπεριλάβετε στο νόμο, τότε είναι αναμενόμενο πως θα κατηγορηθείτε για αδιαφανείς διαδικασίες, το λιγότερο.

Τελευταίο άρθρο είναι το άρθρο 54. Μια εξυπηρέτηση στο Γενικό Γραμματέα Στρατηγικών και Ιδιωτικών Επενδύσεων. Τι λέει το άρθρο 54; Λέει ότι οι αποσπάσεις προσωπικού μπορούν να γίνονται κατά παρέκκλιση κάθε άλλης γενικής ή ειδικής διάταξης, χωρίς να απαιτείται απόφαση ή σύμφωνη γνώμη των αρμόδιων Υπηρεσιακών Συμβουλίων. Άρα, μπορεί να αποσπάσει όποτε θέλει, όποιον θέλει, χωρίς δεύτερη συζήτηση.

Εξηγήστε μας, κύριε Υπουργέ, για ποιον λόγο συντρέχει η ανάγκη, στη συγκεκριμένη Γενική Γραμματεία να μπορεί να συμβαίνει αυτό το πράγμα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Προτού συνεχίσουμε τη διαδικασία, να διαβάσουμε τους φορείς: Κεντρική Ένωση Επιμελητηρίων Ελλάδος (ΚΕΕΕ), ΣΕΒ, ΠΑΣΕΒΙΠΕ (Πανελλήνιος Σύνδεσμος Εγκατεστημένων Επιχειρήσεων Βιομηχανικών Περιοχών), ΟΕΕ (Οικονομικό Επιμελητήριο), ΕΚΠΟΙΖΩ, ΣΜΕΧΑ (Σύλλογος Μελών Χρηματιστηρίου), ΓΣΕΒΕΕ, Ομοσπονδία Ψυκτικών Ελλάδος, Σύνδεσμος Βιομηχανιών Βορείου Ελλάδος, Σύνδεσμος Βιομηχανιών Αττικής-Πειραιώς, Σύνδεσμος Βιομηχανιών Στερεάς Ελλάδος, Περιφερειάρχης Στερεάς Ελλάδος, Δήμαρχος Λαμιέων κ. Νικόλαος Σταυρογιάννης, Δήμαρχος Τανάγρας κ. Βασίλης Περγάλιας, Πανελλήνιος Σύλλογος Υπαλλήλων ΜΟΔ Α.Ε., Ενιαία Ανεξάρτητη Αρχή Δημοσίων Συμβάσεων (ΕΑΑΔΗΣΥ), Σύλλογος Εργαζομένων ΕΑΑΔΗΣΥ, Συνομοσπονδία Εμπορίου και Επιχειρηματικότητας (ΕΣΕΕ), Ομοσπονδία Σωματείων Πωλητών Λαϊκών Αγορών, Πανελλαδική Ομοσπονδία Συλλόγων Παραγωγών Αγροτικών Προϊόντων Πωλητών Λαϊκών Αγορών, Πανελλήνια Ομοσπονδία Σωματείων Πωλητών Υπαίθριων Αγορών Κρατών Μελών Ε.Ε..

Επίσης, ο Σύλλογος Επιχειρήσεων Βιομηχανικής Περιοχής Ηρακλείου (ΣΕΒΠΗ), που είναι δική μου πρόταση, διότι είχαμε ένα αίτημα. Και συνεχίζω με τους φορείς των επαγγελματιών, Βιοτέχνες, Υδραυλικοί, Μηχανοδηγοί, Εγκαταστάτες Καυστήρων, Ομοσπονδία Μηχανικών Τεχνικών Ελλάδας, Πανελλήνια Ομοσπονδία Ηλεκτρολόγων (ΠΟΣΕΗ), Συντηρητών Ανελκυστήρων, Ηλεκτροτεχνιτών Ελλάδος και Ομοσπονδία Μηχανικών και Θερμαστών Ελλάδας.

Είναι 30 φορείς, μέχρι στιγμής, οι οποίοι θα προσκληθούν για την άλλη Τετάρτη.

Τώρα, συνεχίζουμε με τον κύριο Τζελέπη, από τη Δημοκρατική Συμπαράταξη. Παρακαλώ, έχετε το λόγο.

**ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ):** Ευχαριστώ, κυρία Πρόεδρε. Κυρίες και κύριοι συνάδελφοι, συζητάμε σήμερα ένα νομοσχέδιο - και ακούστηκε και από τους προλαλήσαντες Εισηγητές - με παραπλανητικό ομολογουμένως τίτλο, ένα νομοσχέδιο όπου άπτεται θεμάτων οικονομικών και αναπτυξιακών και για μας αποδεικνύει την πολιτική αδυναμία της κυβέρνησης ΣΥΡΙΖΑ και ότι ταυτόχρονα η Κυβέρνηση έχει γίνει συντελεστής και πολλαπλασιαστής της κρίσης.

Άλλωστε, οι χθεσινές τοποθετήσεις του Υπουργού Οικονομικών, του κυρίου Τσακαλώτου, όπου έρχεται να επιβεβαιώσει αυτό, όταν παραδέχθηκε από το Παρίσι και αυτός μετά τον Πρωθυπουργό για τις αυταπάτες που είχε ο ΣΥΡΙΖΑ, τόσο προεκλογικά όσο και το καταστροφικό και τυχοδιωκτικό οκτάμηνο του 2015, παραδέχτηκε υπερβολές που έγιναν τότε, παραδέχτηκε υπερεκτίμηση των δυνατοτήτων, ως προς την αντιμετώπιση του μείζονος δημοσιονομικού προβλήματος της χώρας, παραδέχθηκε το πόσο αδύναμοι ήταν απέναντι στους Ευρωπαίους για να διαπραγματευτούν τη δημοσιονομική κρίση.

Δυστυχώς, όμως, αυτές οι παραδοχές που γίνονται μετά από τέσσερα χρόνια, έχουν βυθίσει την οικονομία, κινδυνέψαμε με άτακτη χρεοκοπία και με Grexit και θεωρώ ότι λέγονται τώρα γιατί σε λίγες βδομάδες ή σε λίγους μήνες θα πάτε μπροστά στον ελληνικό λαό και εκεί πλέον η πραγματικότητα θα είναι σκληρή για σας, γιατί κάθε ψέμα σας έχει αποκαλυφθεί, έχουν καταρρεύσει όλοι οι μύθοι που εξεθρέψατε προεκλογικά, αλλά και στα τέσσερα αυτά χρόνια, όπου υποσχεθήκατε τα πάντα στους πάντες. Αντ’ αυτού, μόνο πόνο και κλάμα στον ελληνικό λαό. Αυτά βιώνει. Έπρεπε όμως και ο ελληνικός λαός να ζήσει και την εκδοχή του ΣΥΡΙΖΑ για να κατανοήσει το βάρος και τη συνθετότητα του οικονομικού και κατ’ επέκταση του πολιτικού προβλήματος της χώρας.

Σε σχέση τώρα με το νομοσχέδιο, τόνισα από την αρχή ότι είναι ένα νομοσχέδιο του οποίου ο τίτλος είναι εντελώς παραπλανητικός. Ενώ θεωρητικά αφορά την ενσωμάτωση οδηγίας του Ευρωπαϊκού Κοινοβουλίου, στην ουσία είναι ένα νομοσχέδιο «σκούπα» του Υπουργείου Οικονομίας και Ανάπτυξης. Συγκεκριμένα, αφορά σε θέματα αρμοδιότητας της Γενικής Γραμματείας Βιομηχανίας, της Γενικής Γραμματείας Δημοσίων Επενδύσεων και ΕΣΠΑ, της Γενικής Γραμματείας Στρατηγικών και Ιδιωτικών Επενδύσεων και στη σύσταση νέων φορέων. Για την υλοποίησή του θα πρέπει να εκδοθούν πάνω από 15 απλές και κοινές υπουργικές αποφάσεις. Ακόμη και με αυτό το νομοσχέδιο, όπως και με όλα τα άλλα, όπως τόνισα πριν από λίγο, πριν από το τέλος της διακυβέρνησής σας, προσπαθείτε να βολέψετε στο δημόσιο κομματικούς σας φίλους με εξόφθαλμα ρουσφέτια.

Όσον αφορά τώρα τις διατάξεις για τον αναπτυξιακό νόμο του άρθρου 36, έρχεστε στα λόγια μας και τώρα παίρνετε πίσω όσα εσείς είχατε θεσμοθετήσει το 2016. Καθορίζονται εκ νέου οι προϋποθέσεις υπαγωγής των επενδυτικών σχεδίων στο καθεστώς των επενδύσεων μείζονος μεγέθους και δίνονται κίνητρα στους επενδυτές.

Το συγκεκριμένο καθεστώς προκηρύχθηκε τον Οκτώβριο του 2016 και ως σήμερα δεν έχει υποβληθεί καμία αίτηση. Ομολογείτε ανοικτά σήμερα την αποτυχία σας. Γιατί όμως σας πήρε 3 χρόνια για να προσαρμόσετε το καθεστώς στις απαιτήσεις της αγοράς; Το είχαμε πει και το 2016, ο αναπτυξιακός νόμος που κατέθεσε τότε η Κυβέρνηση ΣΥΡΙΖΑ – ΑΝΕΛ, θα χρειαστεί να αλλάξει πολύ σύντομα, είναι ο μόνος τρόπος για να επιβιώσουν οι επιχειρήσεις, που είχαν υπαχθεί στους παλιούς αναπτυξιακούς νόμους, αλλά και να δοθούν κίνητρα και παροχές σε νέα επενδυτικά σχέδια. Κυβερνήσατε 4 χρόνια χωρίς να φέρετε ούτε μια επένδυση και αλλάζετε τώρα το νόμο, τάχα για να φέρετε επενδυτές, λίγο πριν από το τέλος σας.

Τώρα πλέον, όμως, δεν σας πιστεύει κανείς, και δεν σας πιστεύει κανείς, διότι ΣΥΡΙΖΑ και επενδύσεις είναι έννοιες ασύμβατες. Εδώ και 4 χρόνια η Κυβέρνηση του ΣΥΡΙΖΑ δεν έχει χάσει ευκαιρία να μπλοκάρει επιχειρηματικές πρωτοβουλίες και να υπονομεύει την ανάπτυξη, να βάζει εμπόδια σε μεγάλα έργα και να αποθαρρύνει τους υποψήφιους επενδυτές. Αυτό το κάνει, διότι ο ιδεοληπτικός ΣΥΡΙΖΑ δεν πιστεύει πραγματικά στις επενδύσεις. Άλλωστε, τις τελευταίες ημέρες είδαμε, δυστυχώς, να έρχεται πρόταση να κηρυχθεί αρχαιολογικός χώρος όλος ο δήμος του Πειραιά. Αυτό καταδικάστηκε, δεν πέρασε, και δεν πέρασε, διότι πήγε να καταδικάσει το μεγαλύτερο λιμάνι της χώρας σε επενδυτικό μαρασμό.

Τι γίνεται με το Ελληνικό; Τι γίνεται με τις Σκουριές; Τι γίνεται, κύριε Υπουργέ, με την Ελληνική Βιομηχανία Ζάχαρης, στη Βόρεια Ελλάδα; Και μη μου πείτε τα χρέη που παραλάβατε. Καταστρέψατε την αγροτική παραγωγή ενός στρατηγικού προϊόντος στη Βόρεια Ελλάδα.

**ΝΙΚΟΛΑΟΣ ΠΑΠΑΔΟΠΟΥΛΟΣ:** (Ομιλεί εκτός μικροφώνου)

**ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑΣΟΚ- ΔΗΜΑΡ) :** Θα τα ακούσεις κύριε Παπαδόπουλε. Ευκαιρία είναι τώρα, τον Υπουργό δεν τον βρίσκουμε, δεν έρχεται να απαντήσει, κλείσατε μετά από 4 χρόνια τη Βιομηχανία, 4 χρόνια κυβερνάτε.

*(Πολλοί Βουλευτές ομιλούν εκτός μικροφώνου)*

**ΧΑΡΑ ΚΑΦΑΝΤΑΡΗ (Πρόεδρος της Επιτροπής) :** Σας παρακαλώ ησυχία. Κύριε Τζελέπη συνεχίστε.

**ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑΣΟΚ- ΔΗΜΑΡ) :** Κλείσατε, λοιπόν, τις δύο τελευταίες βιομηχανίες, οι παραγωγοί απλήρωτοι και πραγματικά μου κάνει μεγάλη εντύπωση ότι δεν υπάρχει το παραμικρό ενδιαφέρον στα 4 χρόνια, έστω και τώρα. Χάθηκε και η καλλιεργητική περίοδος του 2019, κύριε Παπαδόπουλε, να πας να απολογηθείς στους αγρότες της Θεσσαλίας - και εσείς περί άλλα τυρβάζετε, θα δείτε, θα κάνετε, θα φέρετε ξένα funds, το αποτέλεσμα μηδέν για εσάς. Για αυτό είπα από την αρχή, ότι ΣΥΡΙΖΑ και ανάπτυξη δεν πάνε μαζί.

**ΝΙΚΟΛΑΟΣ ΠΑΠΑΔΟΠΟΥΛΟΣ:** (Ομιλεί εκτός μικροφώνου)

 **ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑΣΟΚ- ΔΗΜΑΡ) :** Θα σας πω και ένα τελευταίο. Εμείς στη Βόρεια Ελλάδα, πέρα από το θέμα της Συμφωνίας των Πρεσπών, αυτή την καταστροφική Συμφωνία συνολικά, έχουμε και το Λόφο Καστά, όπου για εμάς ήταν ένας αναπτυξιακός πνεύμονας για το Νομό Σερρών, η ανάδειξη του μακεδονικό μνημείου στην Αμφίπολη και στο Λόφο Καστά. Και αυτό στοχευμένα το απαξιώσατε, και αυτό στοχευμένα το θάψατε, γιατί θέλατε από τη μια να κάνετε τη Συμφωνία των Πρεσπών για να μην αναδειχθεί, και από την άλλη, γιατί δεν πιστεύετε στην ανάπτυξη, σε εκείνον τον αναπτυξιακό άξονα, Λιμάνι της Αμφίπολης - Λόφος Καστά – Παγγαίο, μέχρι το Σπήλαιο της Αλιστράτης.

Τώρα σε σχέση και πάλι με το νομοσχέδιο, ιδρύετε το Ταμείο Συμμετοχών στο άρθρο 36, το οποίο είχατε εξαγγείλει από τα μέσα του 2016 και το φέρνετε στη Βουλή μετά από 3 χρόνια και εγώ ρωτώ, γιατί; Να σας υπενθυμίσω ότι στο τέλος του 2016, είχατε εξαγγείλει και το Ταμείο Επιχειρηματικών Συμμετοχών και τον Απρίλιο του 2018 έγινε η παρουσίαση του Ταμείου, το οποίο θα συνδύαζε κρατικά, κοινοτικά και ιδιωτικά κεφάλαια πάνω από 400 εκατομμύρια ευρώ, συνολικά, για τη χρηματοδότηση της επόμενης γενιάς των καινοτόμων επιχειρήσεων στην Ελλάδα. Σήμερα, έχουν απορροφηθεί μόνο 30 εκατομμύρια ευρώ.

Επίσης, θυμηθήκατε και την golden visa, άρθρο 42, και φέρνετε τώρα αλλαγές, διευρύνοντας το φάσμα των επενδύσεων που εξασφαλίζουν τη visa, αλλά και αυξάνοντας τον αριθμό των επενδυτών που δύνανται να συμμετέχουν ως φυσικά πρόσωπα στη χρηματοδότηση επενδύσεων στην Ελλάδα και να λαμβάνουν την άδεια διαμονής. Εξαγγέλλετε ότι από τα μέσα Ιουνίου, οι ξένοι επενδυτές που θέλουν να αποκτήσουν χρυσή visa και άδεια παραμονής στην Ελλάδα, θα μπορούν να το κάνουν αυτό, επενδύοντας όχι μόνο σε ακίνητα, αλλά και σε μετοχές, ομόλογα, αμοιβαία κεφάλαια, εταιρικά μερίδια ή τοποθετώντας μεγάλου ύψους καταθέσεις σε ελληνικές τράπεζες.

Έχετε έτοιμο το σχέδιο για αυτό; Πόση γραφειοκρατία θα χρειαστεί για να υλοποιηθεί αυτή η εξαγγελία; Θα το προλάβετε ή θα το αφήσετε και αυτό για τον επόμενο Υπουργό;

Από τον Ιούνιο 2017, σας είχαμε επισημάνει ότι η απόδοση του προγράμματος για την χρυσή βίζα, ήταν πολύ χαμηλή και ότι υπήρχαν αδυναμίες και προβλήματα, που θα έπρεπε να βελτιωθούν. Είχαμε πει συγκεκριμένα, ότι το ζητούμενο είναι η προσέλκυση επενδυτών που θα στηρίξουν την ανάπτυξη της χώρας, όμως, η κυβέρνηση θα πρέπει να ασχοληθεί σοβαρά. Αυτό περιμέναμε από εσάς, τότε που το λέγαμε μετά από 3 χρόνια διακυβέρνησης. Τώρα, έχουν περάσει 4 χρόνια. Ο αρμόδιος Υπουργός τότε, ο κ. Πιτσιόρλας, είχε απαντήσει πως η κυβέρνηση έχει ξεκινήσει διαβούλευση για τη βελτίωση του προγράμματος και είχε δεσμευτεί πως το ζήτημα θα ερχόταν προς συζήτηση στη Βουλή τον Ιούλιου του 2017. Σας πήρε 2 χρόνια ακόμη, κύριε Υπουργέ.

Επιφυλασσόμαστε, λοιπόν, για την στάση μας στο νομοσχέδιο, τουλάχιστον μέχρι την ακρόαση φορέων και στην κατ’ άρθρον συζήτηση, κυρίως, όμως, γιατί ένα τέτοιο νομοσχέδιο σκούπα δημιουργεί βάσιμες υποψίες για την πρόθεσή σας να κρύψετε μέσα σε αυτό σωρεία άλλων τροπολογιών. Θα επανέλθουμε με συγκεκριμένες προτάσεις για τις ρυθμίσεις που θεωρούμε προβληματικές, στις επόμενες συνεδριάσεις.

Στο σημείο αυτό η Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αποστόλου Ευάγγελος, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Θεοφύλακτος Ιωάννης, Βαρδάκης Σωτήρης, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Κουρουμπλής Παναγιώτης, Μπαλωμενάκης Αντώνιος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σηφάκης Ιωάννης, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τζάκρη Θεοδώρα, Τσιρώνης Ιωάννης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Παναγιωτόπουλος Νικόλαος, Πλακιωτάκης Ιωάννης, Στύλιος Γεώργιος, Κεγκέρογλου Βασίλης, Καρράς Γεώργιος-Δημήτριος, Κουτσούκος Ιωάννης, Τζελέπης Μιχαήλ, Παναγιώταρος Ηλίας, Σαχινίδης Ιωάννης, Βαρδαλής Αθανάσιος, Στεργίου Κωνσταντίνος, Μωραΐτης Νικόλαος, Γεωργιάδης Μάριος, Αμυράς Γεώργιος, Κατσίκης Κωνσταντίνος, Λαζαρίδης Γιώργος και Μίχος Νικόλαος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Σαχινίδης.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής της Χρυσής Αυγής):** Είναι παράδοξο και παράλογο, θα έλεγα, να ακούει ο ελληνικός λαός από τους προλαλήσαντες εισηγητές και αγορητές για ρουσφέτια και για ανάπτυξη. Όλοι, επειδή έχετε συγκυβερνήσει μεταξύ σας, έχετε ανάγει την ρουσφετολογία σε έναν κλάδο της επιστήμης. Δεν μπορεί να κάθεται και να κουνάει κανείς το δάκτυλο σε κανέναν από εσάς, όταν επιχορηγούσατε τους αγρότες παραγωγούς να πετούν τις παραγωγές τους, αντί να ακολουθήσετε τα πρότυπα των υπολοίπων χωρών οι οποίες επένδυαν σε κάθετες μονάδες και σήμερα αυτή την αναλγησία από όλες τις κυβερνήσεις, δυστυχώς, την πληρώνει ο αγροτικός λαός. Πού υπάρχει λογική στο να επιδοτείς κάποιον για να πηγαίνει να πετάει την παραγωγή του στις χωματερές; Αυτό έγινε και επί των ημερών του ΠΑΣΟΚ και επί των ημερών της Νέας Δημοκρατίας και δυστυχώς συνεχίζεται και σήμερα. Δεν μπορεί να κατηγορεί κανείς από εσάς, του λεγόμενου συνταγματικού τόξου, για ρουσφέτια, οι άνθρωποι που δεκαπλασιάσατε τους δημοσίους υπαλλήλους στον δημόσιο τομέα, με αποτέλεσμα να έχουμε ένα κράτος, το οποίο είναι δυσβάσταχτο για τον υπόλοιπο ελληνικό λαό που πληρώνει τόσους δημόσιους υπαλλήλους. Σήμερα όλα αυτά πληρώνονται, είστε όλοι συμμέτοχοι για το ότι η Ελλάδα κατάντησε να μπει στα μνημόνια και δεν βγήκε και δεν πρόκειται, δυστυχώς, να βγει από τα μνημόνια.

Το εισαγόμενο νομοσχέδιο με θέματα ανάπτυξης, δυστυχώς αποτελεί την επιτομή της προχειρότητας και εντάσσεται σε μια προεκλογική εκστρατεία της κυβέρνησής σας. Η θητεία της συγκυβέρνησης, που τώρα δεν υπάρχει και στηρίζεται σε ευκαιριακές πλειοψηφίες από τα αζήτητα της Βουλής, θυμήθηκε λίγο πριν τη λήξη της εκπνοής της να φέρει ένα νομοσχέδιο για την ανάπτυξη, το οποίο όμως όχι μόνο δεν μπορεί να εφαρμοστεί, αλλά ούτε καν να εξασφαλίσει τις προϋποθέσεις που απαιτούνται από αυτό, γιατί πολύ απλά δεν έχει μέλλον.

Η κυβέρνησή σας παρουσιάζει μια πλασματική ανάπτυξη στην τρόικα η οποία βασίζεται στην υπερφορολόγηση των μισθωτών, των επαγγελματιών και των επιχειρήσεων. Το μόνο σας επίτευγμα είναι η μετανάστευση χιλιάδων υγιών επιχειρήσεων στη Βουλγαρία και στα Σκόπια και το κλείσιμο δυστυχώς άλλων τόσων. Έχετε το θράσος σήμερα, να θυμηθείτε την ανάπτυξη και να εισηγηθείτε όρους για την βελτίωσή της.

 Όπως προκύπτει από το τελευταίο εκδοθέν δελτίο οικονομικών εξελίξεων του Υπουργείου Ανάπτυξης, η ανεργία σύμφωνα με τα δικά σας στοιχεία, δηλαδή έχοντας συμπεριλάβει και τις ευέλικτες μορφές εργασίας των 4ωρων ή και της περιοδικής απασχόλησης, είναι στο 21,5%. Την ίδια στιγμή έχετε το θράσος στο ίδιο δελτίο, να μιλάτε για αύξηση της ιδιωτικής κατανάλωσης που υποδηλώνει προσδοκίες για αύξηση της ζήτησης.

Στο ίδιο δελτίο που έχει εκδοθεί τον Οκτώβριο του 2018, αναφέρεται η ενισχυμένη δαπάνη των νοικοκυριών χαμηλού και μεσαίου κυρίως εισοδήματος, την ίδια στιγμή που τα κόκκινα δάνεια στις τράπεζες βρίσκονται, αντί του 4% του ευρωπαϊκού μέσου όρου, στο 45%, και οι πλειστηριασμοί πρώτων κατοικιών έχουν μόλις ξεκινήσει και θα συνεχιστούν. Αφού οι εξαρτημένη και υποτελής οικονομική πολιτική σας απέναντι στην Τρόικα δεν σας επιτρέπει, όπως κάνει η Ιταλία με τον εθνικό κυβερνήτη της, και την παραμικρή απόκλιση από ό,τι συμφωνήσατε. Αυτός άλλωστε είναι και ο λόγος που δεν εκταμιεύθηκε μέχρι σήμερα και το ένα δισεκατομμύριο. Πώς θα πείσετε όσους σας πίστεψαν ότι βγήκαμε από τα μνημόνια; Για την επιμονή της Κομισιόν να μην περάσει η αλλαγή στο νόμο Κατσέλη που εισηγείστε, γιατί αλλιώς δεν θα πάρουμε τα χρήματα που προέρχονται από τα ελληνικά ομόλογα. Πώς θα πείσετε εκείνον που χάνει το σπίτι του από την τράπεζα ότι η ιδιωτική κατανάλωση είναι σε άνοδο και αυτό δείχνει μια καλυτέρευση της οικονομίας;

 Μέσα λοιπόν σε ένα τέτοιο οικονομικό κλίμα, που είναι από κύμα της φαντασίας του Υπουργού κ. Τσακαλώτου, εισηγείστε ένα νομοσχέδιο για τη δήθεν ανάπτυξη με ένα πλήθος ρυθμίσεων για ζητήματα που θα μπορούσαν από μόνα τους να είναι ολόκληρα νομοσχέδια και μάλιστα να συζητούνται επί ημέρες στις επιτροπές με τους παραγωγικούς φορείς, όπως για παράδειγμα, τα επιχειρηματικά πάρκα, η περιβαλλοντική εξυγίανση των Οινοφύτων, οι άδειες των τεχνικών εγκαταστάσεων καύσης, ο αναπτυξιακός νόμος 4399/2016, η λεγόμενη χρυσή βίζα και τόσα άλλα. Αντί αυτού, και καθαρά για προεκλογικούς λόγους, επιλέγετε να τα φέρετε όλα μαζί σε ένα τερατούργημα το οποίο περιλαμβάνει προφανείς ρουσφετολογικές διατάξεις και κυρίως το πλαστό αφήγημα της εξόδου από την κρίση και της ανάπτυξης που προσδοκάτε να σερβίρετε στους αφελείς, που ακόμη σας πιστεύουν εντός και εκτός Ελλάδος.

Μέσα λοιπόν στα 66 άρθρα του νομοσχεδίου, δεν ξεχνάτε και τον «παλαιοπασοκικό» γνωστό εαυτό της Αριστεράς, με τα ρουσφέτια και τους διορισμούς λίγο πριν τις κάλπες, συνιστώντας ακόμη και ανώνυμες εταιρείες στα άρθρα 58 έως 66, φορέας διοίκησης και αξιοποίησης ακινήτων και εγκαταστάσεων Πανελλήνιας έκθεσης Λαμίας, με τους απαραίτητους ασφαλώς διορισμούς κάθε μορφής, ακόμη και αορίστου χρόνου στο άρθρο 63, ώστε να είναι σε όλους εμφανές ποιο είναι το δήθεν ηθικό πλεονέκτημα της Αριστεράς, που είναι η εξαπάτηση όσων συνεχίζουν να την πιστεύουν με ολέθρια, δυστυχώς, αποτελέσματα για τη χώρα.

Αν κάποιος έχει ακόμη αμφιβολίες, μετά την ανάγνωση του συνονθυλεύματος των διατάξεων που φέρατε για νομοσχέδιο, ότι αποτελεί κυρίως το προεκλογικό σας άλλοθι και το πλέον ρουσφετολογικό νομοσχέδιο, αρκεί να διαβάσει κανείς το άρθρο 57 μαζί με την σχετική έκθεση του Γενικού Λογιστηρίου του Κράτους, με την οποία αποκαλύπτεται ετήσια δαπάνη 3,85 εκατομμυρίων ευρώ, για τους υπαλλήλους του δικού σας Υπουργείου Οικονομίας και Ανάπτυξης, δηλαδή, για τους εκλεκτούς σας και τους υπαλλήλους σας, ως χορήγηση προσωπικής διαφοράς, την ίδια στιγμή που αρνείστε να καταβάλλετε στους συνταξιούχους ασφαλισμένους όσα δικαιούνται με τελεσίδικες δικαστικές αποφάσεις, από αυτά που τους κλέψατε με τα μνημόνια που ακολουθήσατε πιστά όσα καταστροφικά χρόνια κυβερνάτε.

Μέσα λοιπόν σε αυτή την απίστευτη προεκλογική σπατάλη που σχετίζεται με παροχές σε ψηφοφόρους φίλους και γνωστούς, με αδιαφανείς διαδικασίες τις οποίες μας έχετε συνηθίσει εδώ και τέσσερα χρόνια. Είναι επίσης και η ετήσια δαπάνη 18 εκατομμυρίων ευρώ από τη χορήγηση χρηματικών επάθλων στο πλαίσιο της πολιτικής «μένω Ελλάδα, επιστρέφω Ελλάδα», στο άρθρο 55.

Για όσους δικούς σας δεν είχαν απολύτως κανένα λόγο να εγκαταλείψουν τη χώρα, επειδή τους σιτίζετε από τα δημόσια ταμεία σε βάρος των υπολοίπων, όταν μισό εκατομμύριο Έλληνες έχουν φύγει, επειδή στην Ελλάδα της ανάπτυξης που δημιουργήσατε, δεν μπορούν να βρουν μισθό πάνω από 400 ευρώ.

Στο πλαίσιο των ίδιων δαπανών εντάσσονται και εκείνες για τη συγκρότηση και στελέχωση τεχνικής υπηρεσίας, της ΜΟΔ Α.Ε. και κάλυψης στέγασης γενικών και ειδικών γραμματέων στο άρθρο 23, την καταβολή αποζημίωσης στα μέλη του μητρώου αξιολογητών που πραγματοποίησαν αξιολογήσεις επενδυτικών σχεδίων στο άρθρο 32, την αποζημίωση στα μέλη επενδυτικής επιτροπής του Ταμείου Χαρτοφυλακίου Επιχειρηματικών Συμμετοχών στο άρθρο 36, τις οικονομικές ενισχύσεις σε αλλοδαπές και ημεδαπές εταιρείες στο άρθρο 39, κονδύλια που δεν αναγράφονται, ως όφειλαν, στην έκθεση του Γενικού Λογιστηρίου του Κράτους ούτε κατά προσέγγιση, γιατί εξαρτώνται τα περισσότερα από την έκθεση κοινών υπουργικών αποφάσεων, δηλαδή, τον πλέον γνωστό τρόπο για να σπαταλάτε τα χρήματα του ελληνικού λαού σε ρουσφέτια και σε τακτοποίηση ψηφοφόρων σας.

Στην ουσία του νομοσχεδίου, ένα από τα πολυδιαφημισμένα κεφάλαιά του, αποτελεί η λεγόμενη «χρυσή βίζα» ή ακριβέστερα η τροποποίηση των σχετικών διατάξεων, που είχαν πρόσφατα ψηφιστεί.

Ειδικότερα, στο άρθρο 42 διευρύνεται το πεδίο εφαρμογής του υφιστάμενου καθεστώτος με προσθήκη και άυλων επενδύσεων στις επενδυτικές δραστηριότητες για τις οποίες μπορεί να χορηγείται άδεια εισόδου και διαμονής σε πολίτες τρίτων χωρών. Συγκεκριμένα, προστίθενται κατηγορίες άυλων επενδύσεων, οι οποίες υποτίθεται ότι θα συνεισφέρουν στην ανάπτυξη της εθνικής οικονομίας.

Πρώτον, αγορά μετοχών σε αύξηση μετοχικού κεφαλαίου ή ομολόγων κατά την έκδοση ομολογιακού δανείου επιχειρήσεων με έδρα ή εγκατάσταση στην Ελλάδα, που είναι εισηγμένες στην ελληνική χρηματιστηριακή αγορά.

Δεύτερον, εισφορά κεφαλαίου σε εταιρεία επενδύσεων ακίνητης περιουσίας, η οποία έχει ως σκοπό να επενδύει αποκλειστικά στην Ελλάδα, για απόκτηση μετοχών σε αύξηση του μετοχικού κεφαλαίου αυτής, κατά το αρχικό στάδιο και μέχρι την εισαγωγή της ανώνυμης εταιρείας επενδύσεων ακίνητης περιουσίας σε ρυθμιζόμενη αγορά. Η πραγματοποίηση της επένδυσης και διακράτησής της πιστοποιείται βάσει βεβαιώσεων, που εκδίδονται από την εταιρία.

Τρίτον, απόκτηση μεριδίων ή μετοχών σε ημεδαπούς οργανισμούς εναλλακτικών επενδύσεων, αμοιβαία κεφάλαια επιχειρηματικών συμμετοχών του ν.2992/2002 και εταιρείες κεφαλαίου επιχειρηματικών συμμετοχών, που επενδύουν αποκλειστικά σε επιχειρήσεις με έδρα ή εγκατάσταση στην Ελλάδα.

Τέταρτον, αγορά ομολόγων του ελληνικού δημοσίου με αξία κτήσης κατ' ελάχιστον 300.000 ευρώ και υπολειπόμενη διάρκεια κατά το χρόνο αγοράς τους τουλάχιστον τρία έτη, μέσω πιστωτικού ιδρύματος εγκατεστημένου στην Ελλάδα, το οποίο θα αποτελεί και το θεματοφύλακα αυτών. Η πραγματοποίηση και διακράτηση της επένδυσης πιστοποιείται βάσει βεβαιώσεων, που εκδίδονται από το πιστωτικό ίδρυμα.

Πέμπτον, προθεσμιακή κατάθεση ύψους τουλάχιστον 400.000 ευρώ σε ημεδαπό πιστωτικό ίδρυμα, τουλάχιστον ετήσιας διάρκειας με πάγια εντολή ανανέωσης.

Έκτον, αγορά μετοχών εταιρικών ομολόγων ή και ομολόγων του ελληνικού δημοσίου, τα οποία εισάγονται για διαπραγμάτευση ή διαπραγματεύονται σε ρυθμιζόμενες αγορές ή πολυμερείς μηχανισμούς διαπραγμάτευσης που λειτουργούν στην Ελλάδα, αξίας κτήσης κατ’ ελάχιστον 800.000 ευρώ.

Έβδομον, αγορά μεριδίων σε αμοιβαίο κεφάλαιο, το οποίο έχει συσταθεί στην Ελλάδα ή άλλη χώρα και επενδύει αποκλειστικά σε κινητές αξίες, μετοχές και εταιρικά ομόλογα ή και ομόλογα του ελληνικού δημοσίου που εισάγονται για διαπραγμάτευση ή διαπραγματεύονται στην ελληνική χρηματιστηριακή αγορά.

Όγδοον, αγορά μεριδίων ή μετοχών σε οργανισμό εναλλακτικών επενδύσεων, ο οποίος έχει συσταθεί στην Ελλάδα ή άλλη χώρα της Ε.Ε. και επενδύει αποκλειστικά σε ακίνητη περιουσία στην Ελλάδα.

Επίσης, καθεστώς νέας μορφής ενισχύσεων δημιουργείται με την ίδρυση ενδιάμεσων χρηματοπιστωτικών οργανισμών επιχειρηματικού κινδύνου, Ταμείο Συμμετοχών, Fund of Funds, στη φάση της συμμετοχής δημοσίου και ιδιωτικού τομέα, άρθρο 36.

Σύμφωνα, λοιπόν, με το άρθρο αυτό η χρηματοδότηση του Ταμείου Συμμετοχών από τη μεριά του δημόσιου πραγματοποιείται από το Εθνικό ή Συγχρηματοδοτούμενο Πρόγραμμα Δημοσίων Επενδύσεων, ώστε η συμμετοχή του δημοσίου να είναι σύμφωνη με τους όρους της αγοράς, όπως αυτή ερμηνεύεται από τους συντάκτες του κειμένου, ενώ δημιουργείται ένα σχήμα ενίσχυσης, που απευθύνεται σε μικρομεσαίες επιχειρήσεις, που αντιμετωπίζουν δυσκολίες, με στόχο την ανακεφαλαιοποίησή τους, ώστε να επανέλθουν, υποτίθεται, σε αναπτυξιακή τροχιά.

Επίσης, όπως αναφέρεται, κατόπιν έγκρισης της Ευρωπαϊκής Επιτροπής, μπορεί να συσταθεί με απόφαση του Υπουργού Οικονομίας και Ανάπτυξης και καθεστώς επιχειρηματικού κινδύνου για μεγάλες επιχειρήσεις. Αντικαπιταλιστές, λοιπόν, με όλη τη σημασία.

Όπως αναφέρεται στην αιτιολογική έκθεση τα ταμεία συμμετοχών μπορούν να ιδρύουν και να συμμετέχουν σε άλλα ειδικότερα ταμεία συμμετοχών, τα ταμεία Funds, για την επίτευξη επιμέρους στόχων. Τα ειδικότερα αυτά ταμεία έχουν τη νομική μορφή αμοιβαίων κεφαλαίων επιχειρηματικών συμμετοχών του άρθρου 7 του ν.2992/2002 Α54 ή οργανισμών εναλλακτικών επενδύσεων. Όλα αυτά τα ταμεία θα επιδιώκουν μόχλευση των κεφαλαίων τους με περαιτέρω επενδυτική συμμετοχή, με απώτερο στόχο το μέγιστο αναπτυξιακό αποτέλεσμα.

Με τη χρηματοδότηση των ανωτέρω ταμείων επιδιώκονται ενδεικτικά τα εξής.

Πρώτον, η δημιουργία νέων και η μεγέθυνση υφιστάμενων επιχειρήσεων και παρουσιάζουν δυνατότητες περαιτέρω ανάπτυξης.

Δεύτερον, η αναδιάρθρωση βιώσιμων επιχειρήσεων.

Τρίτον, η ανάπτυξη της αγοράς κεφαλαίων για μικρές και μεσαίες επιχειρήσεις.

Τέταρτον, η βελτίωση της ανταγωνιστικότητας των επιχειρήσεων, συμπεριλαμβανομένων και όσων απασχολούν από 250 έως και 500 άτομα.

Η δημόσια χρηματοδότηση μέσω αυτών των ταμείων, αφορά πρώτον, ίδια κεφάλαια ή επενδυτική χορηγία για παροχή επενδύσεων χρηματοδότησης επιχειρηματικού κινδύνου άμεσα ή έμμεσα σε επιλέξιμες επιχειρήσεις. Δεύτερον, δάνεια για την παροχή επενδύσεων χρηματοδότησης επιχειρηματικού κινδύνου άμεσα ή έμμεσα σε επιλέξιμες επιχειρήσεις. Από το πλέγμα αυτών των διατάξεων που είναι προεκλογικού χαρακτήρα, ελάχιστες θα μπορούσαν να εξαιρεθούν και είναι προς τη σωστή κατεύθυνση. Ανάμεσα σε αυτές απαλλάσσονται της υποχρέωσης προσκόμισης βεβαίωση έναρξης δραστηριότητας από το TAXIS, καθώς και βεβαίωσης ταμειακής από το TAXIS, οι αγρότες που υπάγονται στο ειδικό καθεστώς του ΦΠΑ και δραστηριοποιούνται στο στάσιμο ή πλανόδιο εμπόριο.

Ακόμα, παρέχεται η δυνατότητα παραχώρησης υπό την οριζόμενη της θέσης που κατείχε ο παραγωγός σε ένα από τα τέκνα ή τη περίπτωση παύσης της δραστηριότητάς του σε λαϊκές αγορές λόγω θανάτου ή παραίτησης ή αναπηρίας 67% τουλάχιστον, και καταλαμβάνει το σύνολο των πολιτών που δραστηριοποιούνται στο υπαίθριο εμπόριο, η μείωση των τελών λόγω ένταξης κοινωνικού εισοδήματος αλληλεγγύης. Θετικό επίσης ότι απαλλάσσονται από το ημερήσιο τέλος οι παραγωγοί οι οποίοι δεν προσέρχονται στις λαϊκές αγορές, λόγω εξάντλησης των αποθεμάτων τους που οφείλεται στην πώληση αυτών. Και είναι πολύ λογικό.

Οι παραπάνω διατάξεις, όμως, δεν μπορούν σε καμία περίπτωση να αλλοιώσουν το χαρακτήρα του νομοσχεδίου, που σκοπό έχει να δημιουργεί το απαραίτητο άλλοθι για τη δήθεν ανάπτυξη που ευαγγελίζεται η κυβέρνηση, ενόψει των επικείμενων εκλογών. Αντίθετα, το νομοσχέδιο θα χαρακτηριζόταν εύκολα ως αντιαναπτυξιακό, αφού δεν περιλαμβάνει ούτε μια διάταξη που να απαντά στις απαιτήσεις της σύγχρονης επιχειρηματικότητας όπως οι όμορες χώρες στις οποίες μεταναστεύουν οι ελληνικές επιχειρήσεις.

Τη γραφειοκρατία και τους υψηλούς φορολογικούς συντελεστές, είναι χαρακτηριστικό ότι ούτε μια διάταξη δεν αίρει τις απαιτήσεις για τη ίδρυση νέας εταιρείας ή την ελάφρυνση των προϋποθέσεων για τη λήψη δεκάδων ή εκατοντάδων αδειών από κάθε αρμόδια και αναρμόδια υπηρεσία για την ίδρυση βιομηχανικής μονάδας στην Ελλάδα. Το ίδιο ακριβώς συμβαίνει και με τους φορολογικούς συντελεστές που αποτελούν παραφωνία σε σχέση με τα όσα ισχύουν σε χώρες που θέλουν να προσελκύσουν επενδύσεις, όπως είναι η γείτονα Βουλγαρία, η Κύπρος, ακόμα και τα Σκόπια. Αντίθετα, το αντιαναπτυξιακό καθεστώς επιβεβαιώνεται με το παρόν νομοσχέδιο το οποίο αυξάνει την επιβαλλόμενη κράτηση επί των συναπτόμενων δημοσίων συμβάσεων, στο άρθρο 44, και λειτουργεί παράλληλα και με τις υπόλοιπες διατάξεις που αναφέρθηκαν ως προεκλογικό εργαλείο της κυβέρνησης, επεκτείνοντας το καθεστώς των διορισμών εξαιρώντας για παράδειγμα από τις διαδικασίες τους όρους και τις προϋποθέσεις τις αποσπάσεις που διενεργούνται στην Γενική Γραμματεία Στρατηγικών και Ιδιωτικών Επενδύσεων του Υπουργείου Οικονομίας άρθρο 54.

Σε κάθε περίπτωση, είναι προφανές ότι η Χρυσή Αυγή καταψηφίζει επί της αρχής το σχέδιο νόμου και δεν διαθέτει η κυβέρνησής σας τη νομιμοποίηση, αλλά ούτε και το ηθικό έρεισμα να νομοθετεί. Η εθνική μειοδοσία σχετικά με το θέμα της Μακεδονίας, την οποία εντολή δώσατε στους ξένους υποστηρικτές, σας δίνει πολύ λίγους μήνες ζωής. Το δήθεν αναπτυξιακό νομοσχέδιο του Υπουργείου Οικονομίας, το οποίο ευαγγελίζεστε και μοιράζετε σε δικούς σας ψηφοφόρους, δεν μπορεί σε καμία περίπτωση να αναστρέψει το αποτέλεσμα των επερχόμενων εκλογών.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κύριος Βαρδαλής.

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του ΚΚΕ):** Θα ήθελα πριν μπω στην ουσία του νομοθετήματος, να σχολιάσω ένα ζήτημα, παρακολουθώντας τη μέχρι τώρα συζήτηση και την τοποθέτηση όλων των εκπροσώπων των κομμάτων. Βεβαίως, μπροστά μας έχουμε ένα πολυνομοσχέδιο που ασχολείται με πάρα πολλά ζητήματα, όμως η κριτική που γίνεται στην κυβέρνηση αφήνει να εννοηθεί ότι ουσιαστικά, επειδή προχωράμε προς τις εκλογές, προσπαθούμε να λύσουμε το α΄ ή β΄ ζήτημα για να βελτιώσουμε πιθανά τα αποτελέσματα που περιμένει ο καθένας στις εκλογές αυτές.

Η γνώμη μας είναι ότι, παρά το ότι, όντως, είναι ένα πολυνομοσχέδιο, αντιμετωπίζει αρκετά ζητήματα διαφορετικά μεταξύ τους, παρόλα αυτά έχει μια συνεκτικότητα, ένα στόχο, και επ’ αυτού του στόχου κανένα άλλο κόμμα δεν είπε την άποψη του.

Για παράδειγμα, ενσωματώνεται μια οδηγία της Ε.Ε. ανεξάρτητα από τα άλλα ζητήματα που αντιμετωπίζει το συγκεκριμένο νομοσχέδιο. Συμφωνούν ή διαφωνούν με αυτό; Ποια είναι η άποψή τους για το περιεχόμενο αυτής της οδηγίας, για παράδειγμα; Ανεξάρτητα από την κριτική που έγινε αν συνάδει η ανάπτυξη με το ΣΥ.ΡΙΖ.Α. ή όχι, υπάρχουν πάνω από 15 άρθρα που δίνουν δωράκια και διευκολύνσεις προς το μεγάλο κεφάλαιο, με στόχο ακριβώς αυτήν την ανάπτυξη. Για αυτά τα ζητήματα τι λένε τα άλλα κόμματα;

Προφανώς συμφωνούν επί της ουσίας. Η πίεση που ασκείται και η κριτική που έγινε μέχρι τώρα – θα δούμε και την εξέλιξη της συζήτησης στις επόμενες συνεδριάσεις της Επιτροπής – έχει μια κατεύθυνση και αυτή δεν είναι γενική και αόριστη. Προσπαθούν να πιέσουν την Κυβέρνηση ακριβώς στην ίδια κατεύθυνση που έχει και η ίδια, να πάρει ακόμη περισσότερα μέτρα και ακόμη περισσότερες διευκολύνσεις σε αυτήν την κατεύθυνση προς το μεγάλο κεφάλαιο και τους επιχειρηματικούς ομίλους, ώστε να έρθει η πολυπόθητη καπιταλιστική ανάπτυξη.

Έρχομαι στην άποψη του Κ.Κ.Ε.. Δεν θα σταθώ στο τι προβλέπει το νομοσχέδιο. Αυτό και το διαβάσαμε και καλύτερα το ξέρετε, κύριε Υπουργέ, γιατί η Κυβέρνησή σας το έχει συντάξει. Το πρώτο μέρος της οδηγίας διέπει τη χορήγηση και εκμετάλλευση διπλωμάτων ευρεσιτεχνίας, καθώς και τη σύσταση κοινοπραξιών εκμετάλλευσης της τεχνολογίας. Δηλαδή, μιλάμε για μια οδηγία που έχει στόχο την εναρμόνιση των εθνικών νομοθεσιών των χωρών - μελών της Ε.Ε. και την απρόσκοπτη λειτουργία της εσωτερικής αγοράς, έρευνας και καινοτομίας. Περί αυτού πρόκειται. Δηλαδή, θέλει να προστατέψει το εμπορικό απόρρητο από την παράνομη απόκτηση, χρήση και αποκάλυψη. Θέλει να προστατέψει τη βιομηχανική ιδιοκτησία, την τεχνογνωσία, των επιχειρηματικών πληροφοριών και την ενίσχυση της καινοτομίας.

Από αυτήν την άποψη, λοιπόν, δηλαδή από τους στόχους που έχει η ίδια η οδηγία και τις επιδιώξεις του ευρωπαϊκού κεφαλαίου, έχει σημασία να δούμε συνολικά τις αντίστοιχες επιπτώσεις που έχει αυτή η υποταγή της επιστημονικής έρευνας και κατά συνέπεια του επιστημονικού δυναμικού, στο στόχο που έχει το κεφάλαιο, δηλαδή να αυγατίσει τα κέρδη και να εξασφαλίσει την εξουσία του. Σήμερα μιλάμε για χιλιάδες εφευρέσεις που κατοχυρώνονται ως πατέντες, ως ιδιοκτησία επιχειρηματικών ομίλων και δεν μπαίνουν στην παραγωγή γιατί δεν έχουν κέρδος και δεν τους συμφέρει. Τις κρατούν στα συρτάρια, ώστε σχεδιασμένα και γρήγορα τέτοιου είδους εφευρέσεις ανεμπόδιστα να μπουν στην υπηρεσία των αναγκών της κοινωνίας.

Παράλληλα, με περιορισμούς στη διάχυση της τεχνολογίας – εδώ έρχεται και η προστασία της πληροφορίας που θέλετε – η επιστημονική γνώση αξιοποιείται για τον περιορισμό της διάρκειας ζωής των προϊόντων, την τεχνητή παλαίωση, την ενσωμάτωση και την γρήγορη αχρήστευσή τους. Χαρακτηριστικό παράδειγμα είναι τα κινητά τηλέφωνα, το οποίο το έχουν πει και οι ίδιες κατασκευάστριες εταιρείες ότι το κάνουν σε αυτήν την κατεύθυνση. Δηλαδή, αξιοποιούν την τεχνολογία για να τα αχρηστεύουν και δεν είναι το μόνο παράδειγμα.

Τα επιστημονικά επιτεύγματα που αφορούν την πληροφορική, τη ρομποτική και την αυτοματοποίηση, τα οποία αυξάνουν την παραγωγικότητα της εργασίας και μπορούν αντικειμενικά να μειώσουν και το εργάσιμο χρόνο, μετατρέπονται στα χέρια των επιχειρηματικών ομίλων σε όπλο για να αυξηθεί η εντατικοποίηση της εργασίας όσων εργάζονται, εν πάση περιπτώσει, ενώ την ίδια ώρα αυξάνεται και ο εφεδρικός στρατός των ανέργων. Το κεφάλαιο μετατρέπει επιστημονικά επιτεύγματα σε καταστροφικές δυνάμεις για την κοινωνία, με χαρακτηριστικό παράδειγμα την παραγωγή πυρηνικών και χημικών όπλων μαζικής καταστροφής.

Ας δούμε, όμως, ορισμένα συγκεκριμένα παραδείγματα. Πώς καθορίζεται η ιεράρχηση, για παράδειγμα, των στόχων και της χρηματοδότησης της εφαρμοσμένης έρευνας στο φάρμακο; Τι σημαίνει για τον κλάδο η προστασία της πατέντας, της έρευνας αγοράς και καινοτομίας στο συγκεκριμένο κλάδο; Τι σημαίνει η προστασία του εμπορικού απορρήτου, για παράδειγμα; Όλα αυτά προστατεύει η οδηγία. Οι προτεραιότητες στην παραγωγή και την έρευνα των φαρμάκων καθορίζονται με γνώμονα το ποσοστό κέρδους και τα μερίδια αγοράς στον ανταγωνισμό μεταξύ των ομίλων που δραστηριοποιούνται στον συγκεκριμένο κλάδο.

Και ενώ τα κέρδη των φαρμακοβιομηχανιών είναι τεράστια, από την άλλη μεριά εκατομμύρια άνθρωποι εξακολουθούν να υποφέρουν, γιατί το φάρμακο και η ίδια η υγεία αποτελούν σήμερα εμπόρευμα.

Γίνεται φανερό, λοιπόν, γιατί οι επιχειρηματικοί όμιλοι, τα αστικά κράτη από δίπλα στην εποχή μας, στην εποχή του μονοπωλιακού καπιταλισμού, παρεμβαίνουν πολύμορφα για να ελέγξουν τη ροή της επιστημονικής γνώσης, τους τρόπους και τις μεθόδους αξιοποίησης της νέας επιστημονικής γνώσης στην παραγωγή, την εφευρετική δραστηριότητα, να ελέγξουν την ανάπτυξη των προτύπων στη βιομηχανία.

 Μέσα σε αυτό το πλαίσιο η επιστημονική έρευνα χρηματοδοτείται και προσανατολίζεται με συγκεκριμένα προγράμματα τόσο από την ίδια την Ε.Ε., όσο και από τα εθνικά κράτη μεμονωμένα, ενώ μεγάλο μέρος της εφαρμοσμένης έρευνας πραγματοποιείται απευθείας από τους μεγάλους μονοπωλιακούς ομίλους ή πανεπιστημιακά ιδρύματα που συνδέονται άμεσα, όμως, με αυτούς τους επιχειρηματικούς ομίλους.

Η στρατηγική της Ε.Ε. για την επιστημονική έρευνα που έχει καθοριστεί στο Ευρωπαϊκό Συμβούλιο της Λισαβόνας το Μάρτη του 2000, ρητά διατυπώνει η χρηματοδότηση της έρευνας να είναι βασισμένη περισσότερο στον ανταγωνισμό και στην ανάγκη ενίσχυσης της ανταγωνιστικότητας των ευρωπαϊκών μονοπωλίων στο πλαίσιο αυτών ακριβώς των ενδοϊμπεριαλιστικών ανταγωνισμών που ανέφερα και προηγούμενα.

Ως αποτέλεσμα όλων αυτών των σχεδιασμών που υπηρετούν την κερδοφορία των ομίλων, την ώρα που απαιτείται η πιο πλατιά ανεμπόδιστη επιστημονική και διεπιστημονική συνεργασία εμφανίζονται ανταγωνιστικές ερευνητικές ομάδες και σπατάλη επιστημονικής εργασίας για το ίδιο ακριβώς αντικείμενο. Ερευνητικές ομάδες που κρύβουν η μία από την άλλη τις επιστημονικές τους κατακτήσεις. Συμβαίνει ή δεν συμβαίνει αυτό στις ημέρες μας; Συμβαίνει. Παράλληλα όλοι τρέχουν να βρουν χρηματοδότηση, πράγμα που επίσης συμβάλλει στην πλήρη υποταγή στις προτεραιότητες του κεφαλαίου. Διότι, όπως είναι γνωστό, οι όμιλοι δεν πρόκειται να χρηματοδοτήσουν τίποτα και καμία έρευνα αν στο τέλος-τέλος δεν έχουν κέρδος απ' αυτή.

Τελικά όποιον τομέα της παραγωγής, όποιον επιστημονικό κλάδο και αν εξετάσουμε, μπορούμε να εντοπίσουμε το μεγάλο ένοχο που εμποδίζει να αξιοποιηθούν προς όφελος των αναγκών της κοινωνίας οι μεγάλες δυνατότητες που γεννά η ίδια η δουλειά των εργαζομένων, δυνατότητες τις οποίες διευρύνει η ανάπτυξη των επιστημών και της τεχνολογίας. Ο μεγάλος ένοχος δεν είναι άλλος από τη δράση του κεφαλαίου με σκοπό τη διασφάλιση του μεγαλύτερου ποσοστού κέρδους. Να γιατί την ώρα που αναπτύσσονται ραγδαία σε σχέση με το παρελθόν τα μέσα παραγωγής, την ίδια ώρα βλέπουμε να δυναμώνει γύρω μας η σχετική στασιμότητα σε σχέση με το τι μπορεί να παραχθεί ποιοτικά και ποσοτικά αν δεν υπήρχε αυτό ακριβώς, το καπιταλιστικό κέρδος, δηλαδή, ως βασικό κίνητρο της οικονομίας, ως σκοπός της παραγωγής, αλλά και ως σκοπός της επιστημονικής έρευνας.

Επομένως, δεν κινδυνεύουμε από την τεχνολογία αλλά από την καπιταλιστική αξιοποίηση της. Αυτό είναι το πρόβλημα. Τα εμπορικά απόρρητα, η ενιαία λειτουργία της εσωτερικής αγοράς, έρευνας και τεχνολογίας και της καινοτομίας, η προστασία της βιομηχανικής ιδιοκτησίας των επιχειρηματικών πληροφοριών είναι ανάγκες του ίδιου του κεφαλαίου και αυτές τις ανάγκες έρχεται να ικανοποιήσει και η σημερινή κυβέρνηση ΣΥΡΙΖΑ, συμφωνώντας και όλα τα άλλα κόμματα της αντιπολίτευσης.

Σ' αυτή την κατεύθυνση, στην κατεύθυνση προστασίας της κερδοφορίας των ευρωπαϊκών μονοπωλίων εντάσσεται και αυτή η Οδηγία που ενσωματώνεται με το συγκεκριμένο νομοσχέδιο, με την οποία εμείς είμαστε αντίθετοι τελείως.

Το άλλο συνεκτικό μέρος -θα τα πούμε και στη συζήτηση επί των άρθρων τα υπόλοιπα ζητήματα- είναι τα ζητήματα που αφορούν την ανάπτυξη. Να μην αναφερθώ στα άρθρα 9,10 μέχρι και 34,35 κ.λπ.. Πάνω από 10, 15 άρθρα, δηλαδή, αφορούν διευκολύνσεις και δωράκια προς το κεφάλαιο. Ποια είναι η γνώμη μας; Το ζήτημα είναι να μην πάρετε φόρα, τώρα δεν έχετε σταματημό σε αυτή την κατεύθυνση. Διευκολύνσεις στο μεγάλο κεφάλαιο για να κάνει επενδύσεις να έρθει η πολυπόθητη καπιταλιστική ανάπτυξη.

Βλέπετε, μπροστά στις εκλογές, είναι κι αυτό ένα πεδίο αντιπαράθεσης με την Ν.Δ. και το ΚΙΝ.ΑΛ., πρέπει να αποδείξετε στους επιχειρηματικούς ομίλους, ή έστω μια μερίδα της αστικής τάξης, ποιος είναι πιο ικανός να εκπροσωπήσει με τον καλύτερο τρόπο τα συμφέροντα της. Αυτό είναι το ζήτημα που έχετε μπροστά σας.

Διευκολύνσεις για τη δημιουργία μετοχικού κεφαλαίου, η δυνατότητα ανάπτυξης επιχειρηματικών πάρκων, κίνητρα για την ανάληψη πρωτοβουλιών σε αυτή την κατεύθυνση.

Απλοποίηση των διοικητικών διαδικασιών και των ελέγχων.

Τμηματική ολοκλήρωση επιχειρηματικών πάρκων, απαλλαγή και των επιχειρήσεων logistics από την υποχρέωση να βγάζουν άδεια εγκατάστασης.

Μειώνετε ακόμα και τους χώρους στάθμευσης κατά 50% που προβλέπεται από τη σημερινή νομοθεσία, ακόμα και για τις εγκατεστημένες επιχειρήσεις για να χρησιμοποιήσουν αυτό το χώρο για άλλες χρήσεις.

Τροποποιήσεις στο αναπτυξιακό νόμο, ώστε να γίνει η ουσία όλων αυτών που ανέφερα προηγούμενα, πιο φιλικός στους επενδυτές. Αυτή είναι η ουσία των τροποποιήσεων που κάνετε με αυτά τα άρθρα.

Αυξάνετε ακόμα και το όριο επιδότησης από 5 σε 7 εκατ. για συγκεκριμένες δαπάνες ενεργειακής απόδοσης, δαπάνες παραγωγής κ.λπ.. Από ό,τι φαίνεται, μέχρι τώρα στο θεσμικό πλαίσιο, αξιοποιώντας το οι επιχειρηματικοί όμιλοι, δεν υπήρχε μεγάλο ενδιαφέρον στο συγκεκριμένο ζήτημα από τους επενδυτές και είπατε να αυξήσετε λίγο τα κίνητρα.

Δίνετε τη δυνατότητα στις επιχειρήσεις να αξιοποιούν σε μικρότερο χρόνο την ενίσχυση που παρέχεται με τη μορφή της φορολογικής απαλλαγής, μειώνοντας από τα πέντε στα τρία χρόνια αυτή τη δυνατότητα.

Τακτοποιείτε θέματα που αφορούν παλαιότερα επενδυτικά σχέδια των αναπτυξιακών νόμων του 98, του 2001, του 2004.

Δίνετε μια ακόμα ευκαιρία σε επενδυτικά σχέδια, που εντάχθηκαν ακόμα και στον νόμο του 98, που για μεγάλο χρονικό διάστημα ήταν αδρανής, δηλαδή, για πολλά χρόνια δεν είχαν δώσει λογαριασμό σε κανέναν σε ποιο σημείο βρίσκεται η υλοποίηση αυτού του επενδυτικού τους σχεδίου. Τώρα, με μια γνωστοποίηση και αφού βασιστείτε στην καλή πίστη του επιχειρηματία, του επενδυτή, θα μπορεί να συνεχίσει την υλοποίηση αυτού του σχεδιασμού. Ευκαιρίες με παρατάσεις των προθεσμιών, τη μείωση του οικονομικού και φυσικού αντικειμένου των επενδυτικών τους σχεδίων. Αυτή είναι η προοδευτική συμμαχία του ΣΥΡΙΖΑ, που μαζί με τη διατήρηση και όλων των άλλων μνημονιακών νόμων, νομοθετεί σωρηδόν δωράκια και διευκολύνσεις προς τους «ολιγάρχες», όπως αρέσκεται να λέει, και αποδεικνύει καθημερινά πως βρίσκεται ακριβώς στο ίδιο «μαύρο μέτωπο» με τη Ν.Δ. και το ΚΙΝ.ΑΛ.

Για αυτό τον λόγο, ο λαός πρέπει να γυρίσει την πλάτη σε όλες τις κυβερνήσεις, μέχρι τώρα, και την κυβέρνηση ΣΥΡΙΖΑ, σε όλα τα κόμματα της Ε.Ε., του «ευρωμονόδρομου», ισχυροποιώντας αποφασιστικά το Κ.Κ.Ε. παντού.

Επειδή δεν έχω χρόνο, είναι μια σειρά ζητήματα και θα ήθελα να κλείσω με το εξής: Αυτά - και στην επόμενη συζήτηση θα τα πούμε - λέτε ότι θα είναι τα τελευταία μέτρα, διευκολύνσεις, δωράκια προς το κεφάλαιο. Φτάνουν για να βοηθήσουν την καπιταλιστική ανάπτυξη στη χώρα μας; Εμείς λέμε, πως όχι, δεν θα είναι τα τελευταία. Το σίγουρο είναι ότι μόλις κλείσει αυτό το πακέτο, θα ετοιμάσετε το επόμενο που θα έρθει, πακέτο διευκολύνσεων προς το μεγάλο κεφάλαιο, αν δεν το έχετε έτοιμο σε μεγάλο μέρος στα συρτάρια σας.

Προφανώς, επί της αρχής, εμείς καταψηφίζουμε το νομοσχέδιο. Επί των άρθρων, θα σταθούμε συγκεκριμένα, διότι υπάρχουν και κάποια άρθρα με τα οποία συμφωνούμε. Θα αναφερθώ στη συζήτηση επί των άρθρων. Ευχαριστώ, κύρια Πρόεδρε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Καραναστάσης.

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ευχαριστώ, κυρία Πρόεδρε. Νομίζω ότι πρέπει να ξεκινήσω από την τοποθέτηση του κ. Δήμα, όπου αναφέρθηκε στο ν. 4412/2016, όπου όλη η δυσκολία, κατά κάποιο τρόπο, στην ανάθεση και στον προγραμματισμό των έργων, αναφέρθηκε ότι είναι υπόθεση του νόμου αυτού. Δε φταίει ο νόμος, αγαπητοί συνάδελφοι, και νομίζω ότι είναι ξεκάθαρος. Εμείς, με το ν. 4412, ένα νόμο που ήρθε να διορθώσει και ήταν και μια Κοινοτική Οδηγία, την οποία ψήφισε και η Ν.Δ., ήρθε να τακτοποιήσει θέματα που έχουν σχέση τόσο με τις μελέτες, με τα έργα, με τις προμήθειες, με τις υπηρεσίες, και ο τρόπος με τον οποίο, νομίζω, πορευτήκαμε αυτά τα δύο χρόνια, έδειξε και ανέδειξε το πρόβλημα που υπήρχε αναφορικά με την τεχνική επάρκεια των τεχνικών υπηρεσιών.

Το λέω αυτό, γιατί ο νόμος και η προσπάθεια που έκανε οι μνημονιακές υποχρεώσεις, τότε, το ένα προς πέντε και το ένα προς τρία, οδήγησαν στο να απογυμνωθούν εντελώς όλες οι υπηρεσίες και στο να μη μπορούν να υλοποιήσουν και να ωριμάσουν έργα, τα οποία πραγματικά είχε ανάγκη η χώρα. Επομένως, νομίζω ότι τα αίτια που έχουν καθυστερήσει κάποια έργα στο να δημοπρατηθούν δεν έχει καμία σχέση με το νόμο. Έχει σχέση με την επάρκεια των υπηρεσιών και νομίζω ότι είναι ένα θέμα πάρα πολύ σημαντικό που πρέπει να δούμε και αν θέλουμε πραγματικά να μπορέσουμε να έχουμε την υλοποίηση των έργων αυτών, θα πρέπει να στελεχωθούν όλες οι τεχνικές υπηρεσίες από προσωπικό.

Νομίζω ότι πάνω σ' αυτό το θέμα και η προσπάθεια που κάνει αυτή τη στιγμή η κυβέρνηση με το νομοσχέδιο αυτό, νομίζω ότι πρέπει να δούμε και μια προβληματική, κατά την άποψή μου, παράγραφο σχετικά με την ΜΟΔ. Επειδή ο σκοπός της είναι η επιστημονική και τεχνική υποστήριξη και η διαχείριση και η εφαρμογή των συγχρηματοδοτούμενων έργων, πιστεύω ότι θα πρέπει σε καμία περίπτωση να μην μπορεί η ΜΟΔ, γιατί νομίζω ότι κάτω από αυτή τη διαδικασία από τη συγκεκριμένη παράγραφο του άρθρου 23, να μην μπορεί να είναι διευθύνουσα υπηρεσία, δηλαδή, να μην είναι αναθέτουσα αρχή.

Δημιουργούνται προβλήματα, γιατί πιστεύω ότι ο δημοσιοϋπαλληλικός κώδικας δεν προβλέπει ώστε να μπορεί η ΜΟΔ αυτή τη στιγμή να επιβλέψει και να είναι αναθέτουσα αρχή. Πιστεύω ότι μπορείτε να το δείτε νομοτεχνικά πώς μπορεί να λυθεί.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Η ΜΟΔ επιβλέπει.

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Δεν επιβλέπει, υποστηρίζει. Δηλαδή, ο νόμος είναι ο 3614/2007, όπου αναφέρεται σε όλες τις λειτουργίες ότι υποστηρίζει. Δεν μπορεί ούτε να επιβλέψει, ούτε να εκτελέσει έργα, ούτε να δημοπρατήσει. Το λέω υπεύθυνα αυτό και νομίζω ότι είναι ένα θέμα που πρέπει να το δούμε.

Όσον αφορά το θέμα του άρθρου 59 και την Πανελλήνια Έκθεση Λαμίας, είναι βέβαιο ότι η πρόταση που γίνεται από την κυβέρνηση ουσιαστικά έρχεται να καλύψει μια δέσμευση που είχε ο Πρωθυπουργός στο αναπτυξιακό συνέδριο του Ιουλίου του 2017, όσον αφορά το πέρασμα, γιατί αποδείχθηκε όλα αυτά τα προηγούμενα χρόνια ότι το κεντρικό κράτος δεν μπορεί να υποστηρίξει την Πανελλήνια Έκθεση Λαμίας. Να περάσει όλη αυτή στα χέρια της τοπικής αιρετής αυτοδιοίκησης. Νομίζω ότι είναι μια πρόταση πάρα πολύ ουσιαστική και η εκτίμησή μου είναι ότι η τοπική αυτοδιοίκηση, η περιφερειακή αυτοδιοίκηση, αλλά και το Επιμελητήριο, μπορούν να δώσουν μια καινούργια πνοή. Πιστεύω ότι έχουν υποχρέωση όλοι οι τοπικοί παράγοντες να βρουν εκείνες τις λύσεις, έτσι ώστε να είναι επισκέψιμη για όλη τη διάρκεια του έτους και πάνω από όλα, νομίζω ότι δίνονται και τα εργαλεία, μέσα από το νομοσχέδιο αυτό, να βρεθούν πόροι, ώστε η πεπαλαιωμένη και χωρίς αδειοδοτήσεις κτιριακή υποδομή που υπάρχει στην περιοχή, να αρχίσει να υποστηρίζεται, να έχουμε τις μελέτες εκείνες, έτσι ώστε σε σύντομο χρονικό διάστημα να βρούμε τη χρηματοδότηση και από εκεί και πέρα να μπορέσει να παίξει ένα σημαντικό ρόλο, τόσο για την τοπική, όσο και για την περιφερειακή ανάπτυξη.

Νομίζω ότι πραγματικά μπορεί όλο αυτό το σύστημα να δώσει μία νέα πνοή όσον αφορά την έρευνα, τη τεχνολογία και την καινοτομίας στην περιοχή. Σας ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Δήμας.

**ΧΡΙΣΤΟΣ ΔΗΜΑΣ (Εισηγητής της Ν.Δ.):** Κύριε συνάδελφε, δεν εξέφρασα προσωπική άποψη για τον ν.4412/2016 και την αποτυχία που είπατε ότι προσδίδω εγώ στον νόμο. Διάβασα ξεκάθαρα το τι αναφέρει η Αιτιολογική Έκθεση.

Άρα, δεν ήταν προσωπική μου άποψη, το ότι ο νόμος αυτός απέτυχε είναι μία παραδοχή που γίνεται στην Αιτιολογική Έκθεση. Είναι η σελίδα 33 – 37, μπορείτε και εσείς να ανατρέξετε στην Αιτιολογική Έκθεση για να το διαπιστώσετε.

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Αναφέρθηκα ότι ο νόμος αυτός δεν απέτυχε και ότι κατάργησε τις απευθείας αναθέσεις, τις μελέτες - κατασκευές και όλοι γνωρίζουμε, όσοι είμαστε μέσα στο χώρο αυτόν, της παραγωγής των έργων, τι σημαίνει αυτό για τη χώρα μας και πόσα λεφτά σπαταλιούνταν στον χώρο αυτόν.

Πάνω απ' όλα, επιτέλους, κατάφερε ο νόμος αυτός σε όλα αυτά, τα οποία ανέφερα, είτε είναι προμήθειες, είτε είναι έργα, είτε είναι μελέτες, είτε είναι υπηρεσίες, κατάφερε με τους ηλεκτρονικούς διαγωνισμούς να μην υπάρχει ο τρόπος της συστηματικής, όπως γινόταν παλιά, συνεννόησης όλων αυτών που συμμετείχαν.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Καματερός.

**ΗΛΙΑΣ ΚΑΜΑΤΕΡΟΣ:** Κυρία Πρόεδρε, ήθελα να δώσετε το χρόνο στους συνεργάτες και στους συμβούλους των υπουργών να κοιτάξουν το εξής: Στο άρθρο 19 που προβλέπεται η αποζημίωση ζημιών επιχειρήσεων και από σεισμό - γιατί μέχρι τώρα δεν προβλεπόταν - αν είναι δυνατόν να εξασφαλίσουμε ότι θα έχει αναδρομική ισχύ, τουλάχιστον, για τους τελευταίους σεισμούς από της Μυτιλήνης και μετά, για τους οποίους ξέρω ότι έγινε καταγραφή και έχουν κατατεθεί στο Υπουργείο οι καταστάσεις. Θα ήθελα να σας παρακαλέσω να το δείτε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Πιτσιόρλας.

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομικών και Ανάπτυξης):** Κύριε Πρόεδρε, θα είμαι πολύ σύντομος, ούτως ή άλλως, θα μιλήσω και μετά την ακρόαση των φορέων. Θα ήθελα να κάνω ένα γενικό σχόλιο, διότι ασκήθηκε μία αφοριστική και γενική κριτική χωρίς να αναφέρεται συγκεκριμένα στο νομοσχέδιο.

Ο χαρακτήρας του νομοσχεδίου, όντως αντιμετωπίζει πολλά προβλήματα, προετοιμάζεται καιρό, καθυστέρησε να έρθει στη Βουλή, διότι υπάρχει κοινοβουλευτικός φόρτος και είναι έτοιμο από καιρό. Μέσα από μία πολύ στενή συνεργασία με τους κοινωνικούς φορείς, με την επιχειρηματικότητα, μέσα από μία μελέτη προβλημάτων στην πράξη πια και αξιοποιώντας και την εμπειρία από την εφαρμογή νόμων και τη λειτουργία και διαδικασιών, κρίναμε αναγκαίο να υπάρξουν όλο αυτές οι αλλαγές και οι βελτιώσεις.

Θεωρούμε ότι, αν μπούμε στην ουσία και αποφύγουμε τους αφορισμούς, θα δούμε ότι επιλύονται με το νομοσχέδιο αυτό πάρα πολλά προβλήματα στην πράξη και θα βοηθήσει πάρα πολλές κατηγορίες ανθρώπων. Προφανώς, όχι τους «ολιγάρχες», για τους οποίους αναφέρθηκε ο κ. Βαρδαλής, διότι σε όλη την Ελλάδα βλέπει «ολιγάρχες». Θα επωφεληθούν χιλιάδες άνθρωποι και πάρα πολλές κοινωνικές κατηγορίες από τις ρυθμίσεις αυτές.

Ο μεν εκπρόσωπος της Δημοκρατικής Συμπαράταξης επιφυλάχθηκε επί του νομοσχεδίου, έκανε μια κριτική γενικώς επί της οικονομικής πολιτικής της κυβέρνησης και δεν είπε κουβέντα για τα συγκεκριμένα θέματα.

Ο κ. Δήμας, από τις διατυπώσεις που χρησιμοποίησε, θεωρώ ότι προεξόφλησε μία αρνητική τοποθέτηση και μου κάνει εντύπωση. Διότι, πραγματικά με το νομοσχέδιο επιλύονται πολλά προβλήματα.

Κάνατε κάποιες αναφορές σε κάποια άρθρα. Θα πω ένα παράδειγμα μόνο. Στο άρθρο 27 που αναφερθήκατε, δεν πρόκειται για τίποτα χαριστικό. Δεν πρόκειται για κανενός είδους παραβίαση διαδικασιών. Έχουμε ένα πραγματικό πρόβλημα όμως. Έχουμε υπηρεσίες υπερφορτωμένες που δεν μπορούν να ανταποκριθούν στη δουλειά τους, λόγω έλλειψης προσωπικού και αυτό δημιουργεί τεράστια προβλήματα και καθυστερήσεις. Αυτό πάμε να λύσουμε.

 Το ίδιο θέμα επιχείρησε να το λύσει και η κυβέρνηση Ν.Δ.- ΠΑ.ΣΟ.Κ. με μια Κ.Υ.Α. το 2014 και ορθώς το επιχείρησε, δεν το έλυσε και το λύνουμε τώρα με τρόπο πιο αποφασιστικό. Διότι αυτό το θέμα ταλαιπωρεί πάρα πολύ κόσμο και είναι μια από τις αιτίες που καθυστερεί η εκταμίευση κονδυλίων, μια από τις αιτίες που καθυστερεί η υλοποίηση έργων. Λέω τώρα ένα μικρό παράδειγμα, γιατί σε όλα τα άλλα θα αναφερθώ στην κατ’ άρθρο συζήτηση.

Όλες οι ρυθμίσεις που αφορούν το αναπτυξιακό, τη ΜΟΔ και όλο αυτό το σύστημα, προσπαθούν, με βάση την εμπειρία των τελευταίων χρόνων, να επιλύσουν προβλήματα. Τώρα, δεν θέλω να περάσω σε μια αντιπαράθεση επικαλούμενος τι παραλάβαμε σε αυτά, τι παρέλαβε αυτή η κυβέρνηση σε αυτούς τους τομείς και στις ιδιωτικές επενδύσεις και στην Γενική Γραμματεία κ.λπ. κ.λπ.. Εκκρεμότητες από τους αναπτυξιακούς το 1998, εκκρεμότητες από τις αρχές της δεκαετίας του 2000, σωρηδόν, τεράστιες εκκρεμότητες, χιλιάδες, οι οποίες επιλύονται με ένα ρυθμό εξαιρετικά γρήγορο για τα ελληνικά δεδομένα. Άρα, λοιπόν, το σύνολο των ρυθμίσεων του νομοσχεδίου προσπαθεί να επιλύσει προβλήματα με βάση την εμπειρία - θα το διαπιστώσετε και στην ακρόαση των φορέων - και σε πολύ στενή συνεργασία με τους φορείς, επί της πράξεως, όμως.

Επομένως, θεωρώ ότι πρέπει να επιφυλαχθούμε όλοι, να ακούσουμε τους φορείς, να περάσουμε στη κατ’ άρθρον συζήτηση και εκεί πραγματικά θα υπάρξουν για όλα τα ζητήματα αυτά απαντήσεις. Αν υπάρχει στοιχειώδης καλοπιστία, νομίζω ότι μπορούμε να επιλύσουμε με μια συναίνεση πάρα πολύ μεγάλα προβλήματα.

 Για παράδειγμα, θα ακούσετε τους φορείς, αν αναφερθούμε στα επιχειρηματικά πάρκα. Το τι καθεστώς επικρατεί σήμερα και ποια είναι τα προβλήματα είναι γνωστά. Πρέπει να τα λύσουμε. Δεν έχει νόημα να μιλάμε για «δωράκια» ή να μιλάμε για οτιδήποτε άλλο, πρέπει να τα λύσουμε, διότι αποτελούν τροχοπέδη στη λειτουργία των επιχειρήσεων, στη λειτουργία της οικονομίας. Δεν θα επεκταθώ.

Και τέλος, νομίζω ότι αδικείτε λίγο τον αντιπολιτευτικό σας λόγο, αξιοποιώντας ένα λάθος που είναι εκ παραδρομής, λόγω του ότι ξεκίνησε αυτή η προετοιμασία πολύ καιρό πριν, από την εισηγητική έκθεση. Προφανώς, πρόκειται περί κάποιας αβλεψίας που δεν διορθώθηκε και τίποτα παραπάνω. Το αν έχουμε βγει από το μνημόνιο ή δεν έχουμε βγει είναι απολύτως καθαρό. Θέλω να πω, μπορεί να έχετε όποια γνώμη θέλετε και όποια άποψη θέλετε για την πορεία της χώρας και την πορεία της οικονομίας, αλλά να αμφισβητείτε τα δεδομένα δεν είναι λογικό. Το πρόγραμμα ολοκληρώθηκε, η χώρα βγήκε από τα προγράμματα, ακολουθεί άλλη πορεία από δω και πέρα και αυτό δεν μπορεί να αμφισβητηθεί ως προς την ουσία του. Τώρα αν πάει καλά ή δεν πάει καλά η οικονομία, είναι μια άλλη συζήτηση, αλλά το ότι έκλεισε μια περίοδος προγραμμάτων, έκλεισε.

Και μία ελευταία φράση, νομίζω ότι πραγματικά δεν κατάλαβα ποια είναι η θέση της Ν.Δ., αν έχετε την καλοσύνη να την διευκρινίσετε. Κατάλαβα ότι η Δημοκρατική Συμπαράταξη επιφυλάσσεται να τοποθετηθεί μετά την κατ’ άρθρον συζήτηση. Για την Ν.Δ., δεν κατάλαβα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει, ο κ. Δήμας.

**ΧΡΙΣΤΟΣ ΔΗΜΑΣ (Εισηγητής της Νέας Δημοκρατίας):** Σας ευχαριστώ πολύ, κυρία Πρόεδρε, που μου δίνετε το λόγο. Αρχικά να σας πω ότι η Ν.Δ. επιφυλάσσεται.

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Το κατάλαβα από την ομιλία σας.

**ΧΡΙΣΤΟΣ ΔΗΜΑΣ** **(Εισηγητής της Νέας Δημοκρατίας):** Δεύτερον, θα ήθελα να σας πω κύριε Υπουργέ, ότι είπατε για το τι παραλάβατε, υπονοώντας ότι παραλάβατε ένα χάος. Με αυτό το νομοσχέδιο, αλλάζετε ως επί το πλείστον 8 νόμους που έχουν ψηφιστεί από τις δικές σας Κυβερνήσεις.

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Αναφέρθηκα στον αναπτυξιακό νόμο και στα θέματα των υπηρεσιών που σχετίζονται με αυτά τα ζητήματα.

 **ΧΡΙΣΤΟΣ ΔΗΜΑΣ** **(Εισηγητής της Νέας Δημοκρατίας):** Δεν σας διέκοψα, κύριε Υπουργέ. Σε αυτό το νομοσχέδιο, η συντριπτική πλειοψηφία των διατάξεων αλλάζει νόμους που ψήφισε η κυβέρνηση ΣΥ.ΡΙΖ.Α. – ΑΝ.ΕΛ. και αυτό είναι….

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Και γιατί όχι; Από την εμπειρία διορθώνουμε ακόμη πράγματα.

 **ΧΡΙΣΤΟΣ ΔΗΜΑΣ** **(Εισηγητής της Νέας Δημοκρατίας):** Ακόμη και πριν από λίγους μήνες. Ίσως δεν είναι θέμα εμπειρίας, είναι θέμα κακής και πρόχειρης νομοθετικής πρακτικής.

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Είναι θέμα εμπειρίας.

**ΧΡΙΣΤΟΣ ΔΗΜΑΣ** **(Εισηγητής της Νέας Δημοκρατίας):** Εγώ αυτό σας τόνισα, δεν θέλατε να το ακούσετε.

Αν σας ενοχλώ, κύριε συνάδελφε, μπορείτε να πάτε στην Ολομέλεια.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Σας παρακαλώ πολύ κύριε Δήμα, ζητήσατε το λόγο για 1 λεπτό. Γνωρίζετε ότι όταν μιλάει ο Υπουργός και με βάση τον Κανονισμό, κλείνει και η συνεδρίαση. Σας έδωσα, όμως, το λόγο. Μέχρι εδώ, όμως, γνωρίζετε ότι μπορεί να ζητήσουν και άλλοι συνάδελφοι το λόγο και καταλαβαίνετε ότι έχουμε ολοκληρώσει τη διαδικασία.

**ΧΡΙΣΤΟΣ ΔΗΜΑΣ** **(Εισηγητής της Νέας Δημοκρατίας):** Σας ευχαριστώ πάρα πολύ, κυρία Πρόεδρε.

Αναφερθήκατε μόνο στο άρθρο 27, ως ένα παράδειγμα. Εγώ θα το δεχόμουν αυτό, αλλά στη θέση σας αυτό το οποίο θα κοίταζα να κάνω, είναι ότι θα έβαζα τουλάχιστον κάποιες προϋποθέσεις ή κάποιους όρους με τους οποίους θα μπορούσε κάποιος να κάνει τις πληρωμές στο Πρόγραμμα Δημοσίων Επενδύσεων. Έτσι όπως έχετε νομοθετήσει αυτή τη στιγμή, μπορείτε πρακτικά να πάρετε οποιονδήποτε δημόσιο υπάλληλο, γιατί δεν έχετε βάλει κάποιους όρους. Άρα, βάλτε κάποιους όρους και να αποδεχτώ, να καταλάβω ότι, όντως, λόγω έλλειψης προσωπικού, κάνετε αυτές τις αλλαγές. Αυτή τη στιγμή, όμως, όπως είναι το άρθρο 27, πρακτικά μπορείτε να διορίσετε όποιον θέλετε, χωρίς κανέναν όρο και χωρίς να έχει καμία γνώση του αντικειμένου, για να κάνει αυτός ή αυτή τις πληρωμές του Προγράμματος Δημοσίων Επενδύσεων.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει η κυρία Μπακογιάννη.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Για τη Ν.Δ. οι ιδιωτικές επενδύσεις είναι προτεραιότητα του στόχου μας. Άρα, έχουμε κάθε διάθεση να διευκολύνουμε προς μια κατεύθυνση η οποία θα επιταχύνει ιδιωτικές επενδύσεις, διότι η μέχρι τώρα η εμπειρία μας, δεν μπορώ να πω ότι είναι λαμπρή από αυτή την πορεία.

Θα ήθελα, όμως και μια που ξεκινάμε καλόπιστα αυτό το διάλογο, να ακούσετε και τις θέσεις τις οποίες εμείς έχουμε, όπως π.χ. για τα Επιχειρηματικά Πάρκα, όπου έχουμε διαμορφώσει τη θέση μας και είναι στο πρόγραμμά μας, τις οποίες θα τις αναλύσει και ο εισηγητής μας και μήπως μπορείτε και αυτές τις θέσεις, να τις εντάξετε μέσα σ’ αυτό το νομοσχέδιο. Δηλαδή, θα ήταν μια κίνηση από την Κυβέρνηση, αν μη τι άλλο, να ακούσει και την άλλη πλευρά, διότι και εμείς δουλεύουμε προς την ίδια κατεύθυνση και μήπως μπορούμε αυτό το νομοσχέδιο να το κάνουμε καλύτερο εκεί που συμφωνούμε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κύριος Γεωργιάδης.

**ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων):** Δεν θα τοποθετηθώ, κυρία Πρόεδρε, απλά επειδή είμαι Εισηγητής στην Συνταγματική Αναθεώρηση που συζητείται αυτή την στιγμή στην Ολομέλεια, γι’ αυτό το λόγο και απουσίαζα.

Αυτό που θέλω να αναφέρω, είναι ότι είναι πάρα πολλά τα θέματα που φέρει το συγκεκριμένο νομοσχέδιο και δεν φτάνει ο χρόνος που έχω στην διάθεσή μου, για να τοποθετηθώ. Γι’ αυτό, θα επιφυλαχθώ και θα τοποθετηθώ στην επόμενη συνεδρίαση για να σας παραθέσω και τις δικές μας προτάσεις, ως Ένωση Κεντρώων.

Σας ευχαριστώ πολύ κυρία Πρόεδρε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Σηφάκης για ένα λεπτό.

**ΙΩΑΝΝΗΣ ΣΗΦΑΚΗΣ (Εισηγητής του ΣΥΡΙΖΑ):** Επειδή αναφέρθηκε η άποψη για το πόσο διευκολύνεται ή διευκόλυναν οι προηγούμενες κυβερνήσεις τις ιδιωτικές επενδύσεις, το μόνο που θα ήθελα να πω, είναι ότι παραλάβαμε 6400 απλήρωτα επενδυτικά σχέδια, με 6,4 δισεκατομμύρια επιδοτήσεις από πάρα πολλούς αναπτυξιακούς νόμους του παρελθόντος και προσπαθούμε να μπορέσουμε να βάλουμε μια τάξη, να αποπληρώσουμε και αν θέλετε, να δώσουμε και ένα τέτοιο περιβάλλον, που να πληρώνονται οι τρέχουσες επιδοτήσεις των επενδυτικών σχεδίων, ούτως ώστε να αναπτυχθεί η οικονομία.

Όπως είπε και ο Υπουργός, από το 1998 και από στις αρχές του 2000, υπήρχαν απλήρωτες εκκρεμότητες στον αναπτυξιακό νόμο. Αυτή είναι η αντιμετώπιση της Ν.Δ. και των προηγούμενων κυβερνήσεων σε ιδιωτικές επενδύσεις.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κύριε Υπουργέ, έχετε το λόγο για να απαντήσετε συνολικά.

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Εγώ θα ήθελα να πω ξανά ότι το Υπουργείο Οικονομίας και Ανάπτυξης, έχει αποδείξει στη νομοθετική διαδικασία την διάθεσή του να ακούει, να διορθώνει και επομένως, όπως αναφέρθηκα και πριν, θα μπούμε στην ουσία της συζήτησης στην κατ’ άρθρον συνεδρίαση, αφού ακούσουμε τους φορείς. Αν υπάρξουν προτάσεις, οι οποίες μπορούν να είναι θετικές, προφανώς και θα τις λάβουμε υπόψη. Από εκεί και πέρα, αυτό που απέρριψα είναι ο αφοριστικός τρόπος συζήτησης, γιατί στην αρχή είχατε έναν τρόπο ο οποίος ήταν υπερβολικός. Δεν υπάρχει λόγος, δεν πειράζει, εμείς λέμε ότι προφανώς και θα διορθώσουμε δυσλειτουργίες που εμφανίζονται, άσχετα αν εμείς ψηφίσαμε το νόμο ή κάποιος άλλος και προφανώς θα ακούσουμε και οποιαδήποτε θετική γνώμη μπορεί να βοηθήσει στη βελτίωση του νομοσχεδίου. Επομένως, στο διάλογο περιμένουμε να ακούσουμε τις προτάσεις.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε πολύ, λύεται η συνεδρίαση.

Στο σημείο αυτό η Πρόεδρος της Επιτροπής έκανε τη γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Καματερός Ηλίας, Καρακώστα Εύη, Καραναστάσης Απόστολος, Καφαντάρη Χαρά, Μπαλωμενάκης Αντώνιος, Παπαδόπουλος Νικόλαος, Σηφάκης Ιωάννης, Τσιρώνης Ιωάννης, Δήμας Χρίστος, Μπακογιάννη Θεοδώρα (Ντόρα), Πλακιωτάκης Ιωάννης, Παναγιώταρος Ηλίας, Βαρδαλής Αθανάσιος και Γεωργιάδης Μάριος.

Τέλος και περί ώρα 13.00’ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**